Bach loreak - Wikipedia, entziklopedia askea.\nBach loreak egoera emozional negatiboak (atsekabea, bakardadea, beldurra...) gainditu eta gaixotasunak saihesteko ustez balio duten 38 lore esentzien multzoa dira, Edward Bach ingeles medikuak (1926-1934) asmatu zituena. Produktu homeopatikoen antzera, soluzio hidroalkoholiko batez osaturik daude 1:144 proportzioan (lore beratua:brandya) eta ez da frogatu inongo eragin fisiologikorik dutenik.\nBach loreen zerrenda[aldatu | aldatu iturburu kodea]\nAgrinomy (Lapatina, urtsubelarra) (Agrimonia eupatoria) Aurpegi alaiaren atzean buruko oinazerako. Norberak bakoitza benetan den lez izatea onartu. Sentimenduak era irekian eta egiazko moduan komunikatzeko. Auto-onarpena eta benetako barne poza sustatzeko. Gehiegizko pozaz "ezkutatuan" dauden arazoei, antsietateari aurre egiteko indarra ematen du.\nAspen (Lertxuna, zuzuna, orrikara, burzuntza) (Populus tremula) Jatorri ezezagunaren beldur edo antsietaterako. Gauza ezezagunei aurre egiteko konfiantza areagotzen du. Kontzeptu erlijioso, esoteriko, mundu espiritual gorenak esploratzeko beldurrak uxatzen ditu eta euren ulertzea hobetzen du.\nBeech (Pagoa, zakarda) (Fagus sylvatica) Intolerantziarako. Gainerakoentzako etengabeko kritikak eta haserrea. Besteen gaitasun positiboez ohartzeko eta desberdintasunen eta inperfekzioen onarpena. Inoren portaeraren aldera tolerantzia, errukia eta barkamena sustatzen ditu.\nCentury (Lubeazuna, astuzkerra) (Centaurea scabiosa) Pertsona lagunkoiak "ezetz" esaten ez dakitenentzako. Inoren mendean jartzea, norberarekin borondate eza. Norberaren ikuspuntua defendatu eta adierazteko barne indarra ematen du, besteen iritzien eraginetik aldentzea. Laguntzarako ahalmena buruz buru eta independentzia.\nCerato (Ceratostigma willmottiana) Norberanganako etengabeko zalantza. Izaera tinkotzeko, norberaren senean fedea eta segurtasuna hartzeko eta bakoitzaren egiazko pentsaera jakinarazteko adorea. Desorientazioa ezabatzeko eta erabakien independentzia sustatzeko.\nCherry Plum (Gereziondoren lore zuria) (Cerasifera) Lasaitasuna, bakea, oreka eta norberagan konfiantza, beldur okerrenak kontrolagarriak direla pentsatzeko arrazoizko sinesmena. Kontrolik eza, tortura fisiko eta psikikoak gainditzen laguntzen du.\nChestnut Bud (Gaztainondoa) (Castanea sativa) Zailtasunak norberaren akatsetik ikasteko, bizitzaren eskarmentutik irakaspenak barneratzeko. Orainaldian arretaz bizitzeko.\nChicory (Sorgin-belarra, txikoria) (Cichorium intybus) Posesibitatea, auto-gupida eta auto-arreta. Baldintzarik gabeko maitasuna sustatzen du. Ezer trukean espero gabe ematean, euren ingurukoei diren bezala izaten eta hazten uzten zaie.\nClematis (Aihenzuria) (Clematis vitalba) Etorkizunaz ametsetan orainaldiari arreta eskaini barik. Ideien burujabetza, oinak lurrean edukitzeko. Orainaldian eta etorkizunean jakin-mina eta arreta jartzea.\nCrab Apple (Sagarmina, basasagarra) (Malus sieversii) Bere itxurapenari gorroto dio, garbiketarekin obsesio, lore hau ikuzgarria da gauzak ikuspegi egokitik ikusteko. Barne garbitasun sentsazioa eta gorputzaren auto-onarpena zein munduaren ikuspegi garbia ahalbidetzen du.\nElm (Zumarra, zuhagua) (Ulmus sp) Erantzun beharrez estututa eta behar larregiagatik adorerik gabe dagoenentzako. Estresa eta presioa ondo kudeatzeko eta norberaren konfiantza eta fedearen berreskuratzea. Gaitasuna gehiegizko lana ordezkatzeko eta jakin noraino heldu daitekeen.\nGentian (Errosta, gentziana) (Gentiana lutea) Bizitzaren ondorioak onak izango direla eta berriz saiatzeko indarra ematen du, zailtasunak gaindituak izango direla sinetsiz. Helburuak jarraitzen laguntzen du irmotasun eta konfiantzaz. Pentsamendu ezezkoak desagertzen dira.\nGorse (Otea, otaka, elorri-triska, aliaga) (Genista scorpius, Ulex parviflorus) Itxaropenarena, gogoa, eta bizi gogoaren berrezarpenerako eta prozesu horren parte hartzea bermatzen du. Gauzak ondo joango direnaren sinesmena eta borroka gogoa sustatzeko arazo mental, fisiko edo sozialak izan arren. Bide berriak barneratzeko ausardia.\nHeather (Ginarra, txilarra, ainoa) (Erica sp, Calluna sp, Daboecia sp) Barne eta kanpo entzumena. Barne lasaitasuna eta nork bere burua aski izate emozionala, besteen arreta zentroa izan gabe. Besteenganako enpatia eta axola.\nHolly (Gorostia) (Ilex aquifolium) Maitasuna. Maitatua izatearen sentimendua eta besteengan sinestea eragiten du. Errukia unibertsala eta bihotz zabaldura.\nHoneysuckle (Atxaparra, sasiama, ahuntzostoa, Jaungoikoaren atzamarrak) (Lonicera sp) Oraina bizitzea, aldaketak eta garapena onartuz. Orainaldiaren aukerak ikustea, gaurkoan ere hautabideak daudela ikustea.\nHornbeam (Karpe zuria, eupear karpea, urkitxoa) (Carpinus betulus) Bizitzeko kemena, gogoa eta axola. Eguna, esperientzia goxo gisa hartzen da lan ikaragarri baten ordez.\nImpatiens (Impatiens glandulifera) Pazientzia, onarmena eta bizitzaren erritmoaren egokitzapena. Ulermena eta diplomazia. Barne lasaitasuna.\nLarch (Laritza, alertzea) (Larix decidua) Norberaren gaitasun eta trebetasunetan sinestea. Autoestima igotzean, ekimentsuak izaten laguntzen du eta hutsegiteetan ez kezkatzea. Gertaerak benetako moduan ikustea.\nMimulus (Chimino lorea) (Mimulus lewisii) Besteekiko komunikazio hobea. Erronkak gainditzeko ausardia. Euren kaxara bakarrik moldatzeko gai dira inolako beldurrik gabe.\nMustard (Ziapea, mustarda, mostaza, zerba) (Brassica juncea) Amets ilun eta sakon batetik emeki esnatzea. Zoriontasuna eta bizi poza. Egunak, ilunak zein argitsuak izan, lasaitasun eta orekaz bizitzeko.\nOak (Haritza, haritzondoa) (Quercus sp) (Haritza, haritzondo) (Quercus sp) Norberarenganako begirunea berreskuratzeko, erantzukizunei mugak jarriz eta gatazkak noiz eten jakinez. Honek, atsedenaz eta inguruko pertsonez gozatzeko onartzea dakarkio.\nOlive (Olibondoa, oliba) (Olea europaea) Kemena, indarra eta bizitzarekiko ardura. Gorputza entzuteko ahalmena eta honen muga eta beharrak ezagutzeko gaitasuna baliabidetzen du. Gorputz biziberritu eta elikatua sustatzen du.\nPine (Pinua, lera) (Pinus sp) Kexa, axola eta norberarekiko onarmen zuzena. Erruaren gainetik dagoen benetako damutzea. Barkatzea, onartzea eta iragana joaten uzten laguntzen du.\nRed Chestnut (Indi gaztainondo gorria) (Aesculus x carnea) Zentzuzko kezka eta objektiboagoa. Etorkizunarekiko lasaitasuna, itxaropena eta bakea. Besteengan ideia baikorrak zabaltzeko gaitasuna, egoera zailenetan aurkituta ere.\nRock Rose (Heliantemoa) (Helianthemum nummularium) Gogo-aldartea lasaitzen du. Izuarekiko perspektiba eta neurria egokitzea. Egoera balioesteko ahalmena. Egoera zailetan laguntzea, norberarentzako asmatzen duen arriskua ahaztuz.\nRock Water (Harri(bizi)/haitzaren ura) Eredu gorenak mantentzeko abilezia ematen du modu lasaiagoan. Malgutasun fisiko eta mentala. Mundu emozionalarekiko harremanak arintzen ditu.\nScleranthus (Esklerantoa) (Scleranthus annuus) Erantzun azkar eta zuhurrak emateko gaitasuna. Izaeraren irmotasuna. Kontrakoen integrazioa sustatzen du, erabakiak ahalbidetuz. Bizitzaren helburuak argitzen dira. Antagoniko aukeren balioztatzea. Barne oreka.\nStar of Betlehem (Hegazti esnea, txori esnea, oilo esnea) (Ornithogalum umbellatum) Zauriaren onarmena eta sendatzea. Bakea eta kontsolamendua. SHOCK-ak eraginez kolpatutako sare energetikoa berritzea. Shock edo trauma baten ondoren, egoera emozionala lasaitzen eta arintzen du.\nSweet Chestnut (Gaztainondo gozoa) (Castanea sativa)Etorkizunaren eta ondorengo birjaiotze sentimendua onartzea. Baikortasuna eta bakea. Tunel ilunaren bukaeran argia ikustea. Beheko sakontasunetik azalera igeri egitea. Berriz hasteko ausardia eta fedea sustatzen du.\nVerbain (Berbena-belarra, belberina) (Verbena officinalis) Besteen iritzi eta erabaki berezkoak onartzeko. Pasiozko energia karismatikoa eta ideal eta sinesmen irmoak ere baina malgutasunez.\nVine (Mahatsa, mahatsondoa, mahats-aihena) (Vitis vinifera) Norberaren ahultasunaren bitartez errukia eta enpatia sustatzen du. Onura berekoi gabeko zerbitzua. Besteen indibidualtasunarekiko jasankortasuna. Trebetasuna eta indarra era baikorrean erabiltzea laguntzen du.\nWalnut (Intxaurra, intxaurrondoa, intxaurtzea) (Juglans regia) Aldaketari moldatu ezin eta kanpoko eragin desiraezinetatik babestea. Egoera berrietara egokitzeko. Iraganarekin puskatuz zerotik hastea. Adore, ausardia, kemena.\nWater Violet (Ur bioleta-lorea) (Hottonia palustris) Harrokeria, ardurarik eza, zorroztasuna, bakardadea eta isolatzea gainditzeko. Maila sentiberagoan bizitzea. Besteen konpainiaz gozatzea, harreman adiskidetsuagoak mantenduz. Ezagutza, balioen eta jakituriaren transmisioa ahalbidetzen du. Besteentzako maila berean eredugarri suertatuko dena. Ulermen, tolerantzia, baretasuna eta enpatia.\nWhite Chestnut (Indigaztaina, itsas gaztaina) (Aesculus hippocastanum) Etengabako errepikapen bizkorra pentsamendu, argudio eta irudi, ezin desiratuzkoak, onartezinakin. Lasaitasuna, onura eta gogozko sosegua lortzeko pentsamenduak modu konstruktiboan erabili eta bide batez arazoei irtenbidea aurkitzeko. Pentsamendu argiak eta kontrolpean edukitzeko.\nWild Oat (Olo gaiztoa, zoragaria, sahats-belarra) (Avena fatua) Norberaren bizitzaren norabidearen zalantzarako. Osorik sentiarazteko eta nahiak beteko dituen bokazioa eta bidea aurkitzea. Trebetasun eta gaitasunak era bultzatzailean erabiltzea. Barne ahalmena indartzeko eta onartzeko.\nWild Rose (Astalarrosa, sapalarrosa, arkakaratsa, sasiarrosa) (Rosa canina) Noraez, etsipen eta gogo faltarako. Bizipoza, norberaren bizitzarenganako ardura eta bizitza aldatzeko egin beharreko urratsak emateko ekimena.\nWillow (Sahatsa, zumea, zumerika, zarika.) (Salix sp) Auto-erruki eta erresuminarako. Aspaldiko bidegabeko kontua barkatu, onartu eta ahaztuz bizitzaz gozatzeko. Norbere bizitzaren egoera eta arduraz birjabetzea modu baikorrean. Besteei egozten zaizkien zailtasunen erruez jabetzea.\nRescue Remedy Rock Rose (Heliantemoa), Impatiens (Impatiens glandulifera), Cherry Plum (Gereziondoren lore zuria), Star of Bethlehem (Hegazti esnea) eta Clematisaren (Aihenzuria) nahastura.


Galdakaoko Udalak aste honetan hasiko ditu Agirre Lehendakariaren plazan eta Usansolon haurrentzako jolastoki bi estaltzeko lanak\nGaldakaoko Udalak aste honetan bertan hasiko ditu Lehendakari Agirre plazako haurrentzako jolastokia estaltzeko lanak. Uztaileko bigarren astean, berriz, Usansolon beste estalki bat jartzeko lanak hasiko dira.\nLanon aurrekontua 350.000 eurokoa da eta, behin dagokion esleipena eginda, lau hilabetetan amaitu beharko dira.\nLanok bi esku-hartzeetarako onartutako proiektuak jarraituz egingo dira, eta Galdakaoko estalitako haurrentzako jolastoki kopurua areagotzea ahalbidetuko dute, dagoeneko Urreta eskola publikoan eta Romualda Zuloaga plazan eraikitako egituren ostean.\nZehazki, Agirre Lehendakariaren plazan eregiko dan estalkiak metalezko egitura arina izango dau, eta gainean polikarbonato konpaktuko tira jarraitu batzuk ipiniko jakoz, eguzki-argia ahal dan ondoen aprobetxatu ahal izateko.\nHorretarako, forma oktogonaleko egitura bat planteatzen da, tarteko zutabe bakoa, jolasen segurtasun-eremuakaz interferentzia guztiak ekidinez eta, era berean, egitura ahal dan arinena egin ahal izateko konfigurazioagaz. Modu horretan, erredaktutako proiektuaren arabera, eremu estalduak sortuko dira gomazko zoladuratik kanpo be. Ondorioz, eguraldiaren gorabeheretatik babestuta egongo diran bankuak ipini ahal izango dira bertan, eta holan, euria danean be, jarduera guztiak egin ahal izan dirala.\nUsansolon, beste metalezko estalki bat eregiko da. Kasu honetan, sekzio kurbatua izango dauen egitura planteatzen da, oraingoan be tarteko zutabe bakoa. Gitxi gorabehera 240 metro koadro estalduko dira, hiru atari paralelo eta alkarrengandik 5 metroko distantziaz bereizita, eta beste atari bat besteakaz inklinaturik 45 gradu, 18 x 16 metroko oinplano-trapezioa eginez.


SAKELAKO ETSAIAK | El Correo\nROBERTO MOSO Domingo, 17 diciembre 2017, 23:44\nDenok gara icebergak. Agerian erakusten duguna gure nortasunaren zati txiki bat besterik ez da. Familian, lagunartean edo bikotean, ezinbestean, urpean dagoen zenbait tarte ezagutzera ematen dugu, batzuetan nahita, beste batzuetan nahi gabe. Baina normalean denok guretzat gordeta mantendu nahi ditugun sentimenduak, nahiak, sekretuak izaten ditugu.\nGure sekretuen kopurua ere, gurekin batera hazten da, eta, askotan, guk geuk ez dakigu zenbaterainoko egia den hau.\nAlex de la Iglesiaren ‘Perfectos Desconocidos’ filman -Italian egindako pelikula baten ‘remake’ dena- honen inguruko oso hausnarketa interesgarria egiten zaigu.\nLagun zaharren talde bat, horietako baten etxean geratzen da afaltzeko. Printzipioz, baldintzak ezin dira egokiagoak izan. Gehienak maila eta umore oneko bikoteak dira, beraien arteko harremana nahiko ontzat eman daiteke eta anfitrioien etxea terraza ederra duen Madrilgo atiko dotore batean kokatua dago. Bertatik, ilargi-eklipse mota arraro bat ikusteko aukera izango dute: «ilargi gorria».\nGozamenerako oinarri guztiak dauzkan gaua, norbaitek proposatzen duen ideia baten erruz pikutara joango da. «Sakelako guztiak mahai gainean ipiniko eta jasotako deiak guztion aurrean erantzungo ditugu». Erronka ez da denon gustukoa, baina erdi txantxetan proposatutako jokoari uko egiteak nabarmen utziko zaitu. Jarraian datorrena, pantaila handian aspaldiko partez gehien disfrutarazi nauen lana izan da. Lehen mailako aktore sorta bat gidoi bikain bati bizia emanez. Beldur barik gomendatzeko modukoa.\nArgi eta garbi: gure ‘smart-phonak’, gure ‘telefono azkarrak’, gu baino adimentsuagoak dira. Edo agian, zein lerdo garen islatzen dute ederki.\nHor daude ia egunero prentsan: Bullying edo bortxaketa auzietan froga moduan erabiltzen diren irudiak, norbaitek bere delituak grabatu izan dituelako.\nBerriki Frantzian, Bataclan aretoan izandako sasiko biktima bat azaldu, eta bi urteko kartzela zigorra betetzera kondenaturik izan da, bere sakelako GPSari esker, erasoko unean diskotekan ez zegoela frogatu izan baita. Eta zeinek ez du bere inguruan telefonoan utzitako aztarna salati batengatik banandu izan den bikoterik?\nDenok STASI edo antzeko zerbitzu sekretu bat poltsikoan eramaten dugu alaitasunez, egunen batean gure kontrako arma bihurtu daitekeela erreparatu gabe. Azken finean -konbentzituta omen gaude- ez dugu gauza handirik ezkutatzeko.\nEta ez dira mugikorrak bakarrik. Ordenagailuan eta diru-zorroetan ditugun txartelen txipetan, egunez egun, guri buruzko informazioa pilatzen ari da, eta datu horiek guztiak, jakina, ez dira gurean geratzen. Behar izanez gero, norbaitek gure mugimenduak, gustuak, ohiturak, bidaiak, bizioak, erosketak eta abar zeintzuk diren jakin dezake, STASIk amestuko ere egingo ez lukeen moduan.\nDenok nolabaiteko icebergak gara, bai. Edo uste horretan gaude. Gure nortasunaren zatirik handiena guretzat gordeta dugulakoan gaude.\nBaina Edward Snowdenek argi eta garbi azaldu zigunez, teknologia berrien bidez, zenbait boterek, behar izanez gero, guk nahiko genukeen baino askoz gauza gehiago ezagutu ditzakete gutaz.\nCIA agentziak-besteak beste- ondo baino hobeto baitaki: gutxien espero duzun iceberga Titanic hondoratzen duena bilaka daitekeela.\nBalea, belea 'Kandelen gauak' Gasteizko Hirigune Historikoa argiztatuko du berriro, datorren ostiralean


Usurbilgo Kultur Bira: kultur eskaintza modu seguruan eta elkarlanean bermatzeko plataforma berria - Iametza Interaktiboa\n2020, 22 ekaina\nHogei kultur ekitaldi izango dira uztailean Usurbilen, herriko hainbat eragileren eta udalaren artean izandako elkarlanari esker, sortzaileen, antolatzaileen zein herritarren segurtasuna bermatzeko protokoloak finkatuta. Sarrerak eskatzeko usurbilkultura.eus webgunea sortu dugu Iametzan. Plataforma honen bitartez, herritarrek kultur ekitaldietan parte hartzeko aukera berdintasuna bermatu nahi izan du udalak. Modu horretan herritar bakoitzak berak parte hartu nahiko lukeen ekintzak aukeratzen ditu webgunean eta ondoren eskariaren araberako banaketa egingo du udalak, guztiek gustoko ekintzetan parte hartzeko aukera izan dezaten.\nCovid19-ak eragindako osasun krisiak gizarteko sektore guztiak kolpatu ditu, baita kultura ere. Iametzan egoera berriari teknologia bidez erantzuna emateko erronka ezberdinak izan ditugu esku artean: Udal Osoko Bilkurak streamin bidez egiteko bitartekoak, merkataritza sustatzeko bonoen plataforma eta azkenik usurbilkultur.eus webgunea.\nUsurbilen ere, beste herri guztietan moduan, programatuta zeuden ekitaldi guztiak bertan behera gelditu dira Usurbilen ere. Konfinamendua arintzen ari den honetan, ordea, kultur eskaintza bermatzea izan dute helburu. Testuinguru berriak baina, ekitaldiak egin ahal izateko molde berriak eskatzen ditu. Tartean ekitaldi bakoitzeko parte hartzaile kopurua mugatu beharra. Ikusle kopurua mugatzeak sarrerak modu justuan banatzeko beharra sortu du Usurbilen, eta, horregatik, webgune berritzaile hau garatu dugu Iametzan, usurbilkultura.eus: herritarrek nahi beste ekitalditarako sarrerak eskatu ahal izango ditu, eta, ondoren, izena eman duten guztien artean banaketa egingo du webguneak berak. Herritar bakoitzak eskuratu ahal izango duen sarrera kopurua ekitaldiaren araberakoa izango da, eta, gainera, bi lehentasun zehazteko aukera izango du: banaketa egiterakoan, lehentasun horiek kontuan hartuko ditu webguneak. Eta, horrez gain, ekitaldiez ahalik eta herritar gehienek gozatzeko asmoz, streaming bidez emango dituzte lau ekitaldi.\nEkitaldi bakoitza baino bi egun lehenago mezu jasoko dute izena eman duten erabiltzaileek sarrerak egokitu zaizkien edo ez jakiteko. Egokitu bazaizkie, QR kode bat jasoko dute, eta hori bera nahikoa izango da sartu ahal izateko (nahi duenak, paperean inprimatuta ere eraman dezake). Teknologiekin hain iaioak ez direnentzako saioak egingo dituzte.\nIametzak Arizmendi Ikastolarekin batera landutako Apika Steam proiektuak STEAM Euskadi zigilua lortu du


BIRZIKLATUAK - ASFALTIA\nZerbitzuan egon diren zoruko geruzak eraistetik datozen materialen berrerabilpenari esaten zaio zoruen birziklapena, geruza berriak eraikitze aldera. Zoru zaharkituetatik kendutako nahasketa bituminoso horiek (zoru zaharkituari RAP deritzo) agregakin partikulaz osatuak daude, edo partikula-aglomerazioz, eta aglutinatzaileetan bilduak daude. Hondakin-balio garrantzitsua dute, berriz ere erabil baitaitezke nahasketa bituminosoak fabrikatzeko.\nBerrerabilpenaren ondorioz, material gutxiago kontsumitzen dira jatorrian, bai eta obra-hondakindegien tamaina ere; eta bereziki interesgarriak dira, arrazoi ekonomikoak, ingurumenekoak eta energetikoak direla medio.\nBadira hainbat teknika nahasketa bituminosoak birziklatzeko:\nBirziklapena zein tokitan egiten den: in situ birziklapena edo zentralean (lantegi asfaltikoa).\nZer tenperaturatan egiten den: beroan, epelean edo hotzean.\nBada alde garrantzitsu bat birziklapen-prozeduren artean, hots, nahasketa zaharraren zer ehuneko txertatu daitekeen nahasketa berrian.\nBestalde, lantegiko birziklapen-teknika beroak malguagoak dira in situ birziklapen-teknikak baino; izan ere, betuna eraginkorrago aprobetxatzen delako, berotzeari esker, eta betun zaharra ongi txertatzen da betun berrian. Sistema horren bidez fabrikatzen diren nahasketa bituminosoak egokiro optimizatu daitezke, eta horrela lortzen diren materialak ia berdin-berdinak dira bere osoan jatorrizko materialekin fabrikatzen diren materialekin. Gainera, RAPa gordetzeko aukera ematen dute, interesekoa denean aplikatzeko.\nZoruak beroan eta zentralean birziklatzea, fresatze-materialaren tasak %25era bitartekoak direla.\nZoruak beroan birziklatzeko prozesuan, nahasketa bituminoso kenduak lantegi asfaltikoraino eramaten dira, non, aurrez tratamendu bat eman ondoren (sailkapena, ezaugarritzea eta homogeneizazioa), harrobiko agregakinarekin eta betunarekin tenperatura altuan nahasten baitira, eta horrela, nahasketa bituminoso berria egiten da. Nahasketa bituminoso berrerabiliak, hein batean, agregakinen eta betunaren ordez erabiltzen dira.\nLantegi asfaltikoaren instalazioen arabera, berrerabili beharreko materialaren ehunekoa handiagoa edo txikiagoa izango da. Nolanahi ere, homogeneitate egokia lortu nahi da, nahasketa zaharra gehiegi berotu gabe, ke kaltegarririk ez sortzeko eta materiala ez hondatzeko (betunaren oxidazioa).\nProzedura egokiak erabiltzen badira, material birziklatuarekin beroan egindako nahasketa bituminosoek ohiko nahasketen antzeko kalitatea daukate.\nBirziklatu beroak zentralean arautzen dituen araudia PG4ko 22. artikulua da.\nZoru erdi beroak zentralean birziklatzea, fresatze-materialaren tasak %30era bitartekoak direla.\nTeknika honek ohiko betunak erabiltzen ditu, edo bestela, betun aldatuak gehigarriekin (argizariak edo tentsoaktiboak) edo betunaren apartzearekin; adibidez, zeolitekin, nahasketa fabrikatzeko tenperatura 120 eta 140 ºC artean jaistea lortzeko.\nTeknika horren bidez, birziklapen beroarekin baina birziklapen-tasa handixeagoak lor daitezke.\nBirziklatu erdi beroak zentralean arautzen dituen araudia PG4ko 22. artikulua da.\nZoru epelak zentralean birziklatzea, fresatze-materialaren tasak %80era bitartekoak direla.\nHorixe da % 100 arterainoko birziklapen-tasak (handienak) lortzeko aukera ematen duen zentraleko teknika bakarra.\nAglutinatzaile gisa emultsio bituminosoa erabiltzen duten birziklapen epeleko tekniketan (gehigarriekin edo gabe) nahasteka 80 eta 100 ºC arteko tenperaturetan egiten da. Gainera, beste abantaila bat ere badu, hots, betuna tenperatura handian berotzen ez denez, betunaren zahartze-prozesua murrizten da, eta horrek nahasketa bituminosoaren iraunkortasuna ekarri behar du berekin.\nBirziklatu epelak birziklatu hotzaren teknika hobetzen du, tenperatura handiagoan egiten baita, eta, horren ondorioz:\nNahasketak ur portzentaje txikiagoa dauka trinkotzearen unean, eta horrek eragiketa errazten du.\nEz da itxaron denborarik behar emultsioaren ura ezabatzeko.\nHasierako kohesioa handiagoa da.\nSustapen Ministerioak, oraingoz, ez du teknologia hori arautu, baina autonomia-erkidego batzuetan arautua dago; Andaluzian eta EAEn, adibidez. ATEB elkartean monografia bat dute eskura nahasketa epel emultsiodunei buruz, eta ATC elkarteak, hainbat teknologiari buruzko gomendio teknikoak argitaratu berri ditu, egun PG3an edo PG4an bilduta ez daudenak, non birziklapen epelak jasotzen baitira. Horrelako birziklapen epelak trafiko-intentsitate apaleko errepideetan erabil daitezke.\nBeste industria batzuetatik balorizatutako hondakinak erabiltzen dituzten nahasketa bituminosoak.\nAdibidez, erabileratik kanpo dauden pneumatikoetako hautsa, agregakin siderugikoak, plastikoak, erabileratik kanpo dauden olioak, fundizio hareak, etab.\nKasu honetan, beste ekoizpen-prozesu batetik datozen material erabiliak aprobetxatuz egiten da birziklapena. Izan ere, material horiek behar bezala tratatzen, ezaugarritzen eta balorizatzen badira, berriz ere nahasketa bituminosoak ekoizteko prozesuan erabil daitezke; bestela, denak edo batzuk zabortegira joango lirateke. Ondoren, hainbat kasu deskribatzen dira:\nERABILERATIK KANPO DAGOEN PNEUMATIKOKO HAUTSA\nErabileratik kanpo dauden pneumatikoen errepideko erabilerarik zabalduena granulatuen forman da, betun-kautxuak fabrikatzeko (bide hezea) edota zuzenean, agregakin edo hauts mineral gisa, nahasketa bituminosoetan (bide lehorra).\nPneumatiko hautsari dagokion araudia, bide hezekoa, 21/2007 O.C.ean bildua dago. Agiri horretan, hiru betun mota kautxudun aipatzen dira, kautxu edukiaren arabera eta bere azken propietateen arabera. Horrela, kautxuaren bidez hobetutako betunak ditugu (BC), kautxuaren bidez aldatutako betunak (BMC), eta kautxuen bidez aldatutako betunak, biskositate altukoak (BMAVC):\nKautxuarekin hobetutako betunei erabileratik kanpo dauden pneumatikoetatik datorren kautxua txertatu zaie; betun konbentzionalaren erabilera berdina dauka baldintza eta geruza berdinetan, baina ezaugarri erreologikoak eta funtzionalak hobetu zaizkio; esaterako, hobeki egiten die aurre zahartzeari eta etengabeko deformazioei, edo nekeak eragindako arrailei, eta errodadura-zarata murrizten du.\nKautxuaren bidez aldatutako betunek polimeroen bidez aldatutako betunak bete behar dituen espezifikazio berberak bete behar dituzte (PG3ko 212. artikulua) eta, horren ondorioz, polimeroen bidez aldatutako betunen aplikazio berdinak dituzte.\nKautxuaren bidez aldatutako betunek, biskositate altukoek, kautxu ehuneko oso altuak izaten dituzte, % 18-22 artekoak, eta gehienetan, in situ fabrikatzen dira. Aplikazio zehatzagoetan erabiltzen da; adibidez, arrailen kontrako erresistentzia handiagoa behar den tokietan eta zementuarekin tratatutako zoru barruko geruzetako arrailak diren tokietan, edota zementuzko zoladuretan.\nLantegi asfaltikoan beste agregakin bat bezala aplikatzeari dagokionez (bide lehorra), tamaina meheak izaten dira, 2 mm artekoak, eta pisuan % 1-3 artekoa. Ontzeko denbora behar da fabrikatzen denetik zabaltzen den arte, eta hori kautxu edukiaren eginkizuna da. Oso nahasketa malguak lortzen dira, egokiak errodadura-geruzarako eta interesgarriak izotza sortzen den eremuetarako; izan ere, bere malgutasunari esker, trafikoaren ekintzaz, izotz-xaflak askatu eta hautsi egin daitezke.\nDokumentazio erreferenteari dagokionez, pneumatiko hautsa nahasketa bituminosoetan erabiltzeari buruzko eskuliburua aipatuko dugu, CEDEXek garatu duena.\nArku elektrikoko labea duten altzairutegietan altzairua fabrikatzeko prozesuan, fusio edo finketa prozesuan, zepa beltza esaten zaion hondakin bat sortzen da. Agregakin artifizial hori, behar bezala tratatua edo balorizatua, nahasketa bituminosoetan erabil daiteke errepideetako zoruetan erabiltzeko. Horrela, labe elektrikoko zepa beltza eraikuntzarako agregakin gisa erabiltzen denean, labe elektrikoko agregakin siderurgikoa esaten zaio.\nNahasketa bituminosoak fabrikatzeko erabil daiteke, harrobiko agregakinaren ordez, bere osoan edo hein batean.\nAgregakin hori edozein nahasketa bituminoso motatan aplikatu daiteke, bai eta edozein geruzatan ere, trafiko astuneko kategoria guztietan, hala galtzadan nola bazterbidean, betiere agregakinak EAEko zoruak dimentsionatzeko arauaren 3. eranskinean ezarritako baldintza teknikoak betetzen baditu.\nBeste hondakin industrial batzuk ere berrerabili dira nahasketa bituminosoetan, behar bezala tratatuta, hots, berotegietako plastikoak aglutinatzailea aldatzeko, erabileratik kanpo dauden makina-olioak aglutinatzaile bituminosoari eransteko, fundizio-hareak hauts mineral gisa edo agregakin mehe gisa…


(Esp) Barranco SARATZE | Lurra Adventure\nAparteko jaitisera, urtsua, basatia eta oso bertikala\nSaratzeko arroilak, Olhadubieko arroila handiaren ibaiadar, jaitsiera bertikal eta teknikoa eskaintzen du paraje natural ikusgarri batean. Urak, hasieratik gurekin, atsedenik gabe ur jauzi luze eta politak etengabe dituen ebaki bat zizelkatu du.\nSASOIA: Uztailaren 1-etik irailaren 30-era arte.\n*Ibilgailuen konbinazio luzea: 30 min\nRapel emariarekin, bertaratze eta egikaratze zailak, 45m baino gutxiagokoak.\nAroilak gidari profesionala (Arroiletako Kirol Teknikaria).


Partizioko fitxategi-sistemaren kalteak berreskuratzeko - [How to recover by 3 step]\nYour location:Data recovery software>Step>eu>Partizioko fitxategi-sistemaren kalteak berreskuratzeko\nPartizioko fitxategi-sistemaren kalteak berreskuratzeko\nNola konpondu formatu arazoa disko gogorra mugikorra ireki ezin denean?\nGaldetu nola konpondu formateatutako partizioa? Modurik errazena formatzea da. Formateatze operazioa oso erraza da, Windows sistemaren formatua erabil dezakezu, Bplandatarecovery operazioa ere erabil dezakezu. Hala ere, formateatu aurretik, galdutako datuak berreskuratu direla baieztatu behar duzu!\nEgin klik eskuineko botoiaz ordenagailuan disko gogorraren mugikorra irudikatzen duen unitatearen letra eta, ondoren, hautatu "Formatua" aukera; ondoren, egin klik leihoko leihoko "Hasi" botoian.\nDisko gogor mugikorrak ez du formateatzeko galdetegia irekiko Disko gogorraren formatua galdetzeko arrazoi ugari daude, akats logikoa edo akats fisikoa izan daitezkeenak. Gaur egun, editoreak arrazoi arruntenetako batzuk laburbiltzen ditu, eta guztiei ideiak eskaintzen dizkie arrazoiak eta irtenbideak ezagutzeko.\nPartizioko fitxategi-sistemaren kalteak: fitxategi-sistema datuak gordetzeko eta antolatzeko metodoa da, eta azpiko datuak sartzeko mekanismo bat eskaintzen du. Fitxategi sistemak diskoaren biltegiratze espazioa hainbat unitatetan banatzen du eta biltegiratze unitate horiek zein fitxategiri zuzentzen zaion erregistratzeaz arduratzen da. Fitxategi-sistema hondatuta badago, sistema eragileak ezin izango du partizioko datuetara sartu. Formatu eragiketak fitxategi sistema berreraiki dezakeenez, partizioa hondatuta dagoenean, sistemak formateatu beharra dagoela eskatzen du.\nEz da onartzen fitxategi sistema mota: ordenagailuak ez du disko gogorraren fitxategi sistema mota onartzen.Adibidez, disko gogorrak mugikorreko EXT4 bezalako Linux fitxategi sistema mota erabiltzen badu, disko gogorra Windows ordenagailuarekin konektatuta dago. Formatua eskatuko zaizu. Kasu honetan, disko gogorra mugikorra Linux ingurunean jarri dezakezu datuak irakurtzeko, edo Bplandatarecovery softwarea Windows EXT4 partizioa irakurri eta idazteko erabil dezakezu.\nUSB portuaren energia hornidura ez da nahikoa: disko gogorra mugikorra, disko gogor mekaniko arrunta bezala, barneko diskoan fidatzen da datuak irakurtzeko eta idazteko, eta hornidura baldintzak nahiko altuak dira. USB portuko energia hornidura nahikoa edo ezegonkorra bada, irakurketa eta idazketa operazio arruntei eragingo die eta datu nahasmena sortuko du.\nEragiketa desegokia: erabiltzaile askok ez dute hardwarearen hardware ikonoaren gainean klik egiten disko gogorra kendu aurretik, eta batzuetan disko gogorra mugikorra zuzenean kentzen da sistemak irakurtzeko eta idazteko eragiketak burutzen ez dituenean, eragiketa horiek guztiak dira. Fitxategien direktorio nahasia, falta edo hondatuta ekar dezake.\nDisko txarrak sektoreak: Disko gogorreko sektore txarrak diskoaren arloak dira, non irakurketa eta idazketa eragiketa normalak ezin diren egin. Sektore txarrek hainbat arazo ekarriko dituzte, hala nola ireki ezin diren partizioak, partizioak galdu eta disko gogorraren abiadura moteldu. eta abar.\nDisko gogorra mugikorra formatzeko eskatzen zaionean, datuak garrantzitsuagoak badira, ez ezazu formatu partizioa eta ez egin disko-egiaztapena eta bestelako eragiketak, Egin behar den lehenengo gauza datuen berreskurapena da. Jarraitu aurreko tutorial pausoz pauso galdutako fitxategiak berreskuratzeko. Disko gogorrak mugikorrak sektore txarrak ditu eta softwareak ezin badu eskaneatu, Bplandatarecovery aditu taldearekin jar zaitezke harremanetan soluzioa bilatzeko.\nPrePartizioaren berreskurapena Ghost errorearen ondoren\nNextLeheneratu U diskoko datuak fitxategia gainidatzi aurretik


Amorru maskulinoa | Kultura | Berria\nJorge Diaz, Antonio Mercero eta Agustin Martinez idazleak, aurtengo Planeta sariaren irabazleak. QUIQUE GARCIA / EFE Tamaina handiagoan ikusi\nBadira urte batzuk urrian idazle andrazkoen hilabetea ospatzen dela Espainia aldean, idazten duten emakumeei ikusgarritasuna eman nahian edo. Aurten, antza denez, gizon batzuek ezin izan dute gehiago eta aski da! egin dute aldarri. Lehenengo arrapostua Planeta saria eman zenean etorri zen. Izan ere, saria Carmen Mola izeneko batek jaso zuen: baina ez zen Carmen Molarik, ezizen horrekin idazten zuten hiru gizon baizik. Handik astebetera, prentsak beste Carmen Mola-ren istorioa ekarri digu. Gizon bat, Sergi Puertas izenekoa, zeinak, argitaletxeek bere eskuizkribuei muzin egiteaz nekatuta, neska izen batekin sinatzea erabakia zuen. Eta hara, berehalako erantzuna jaso omen zuen prestigiozko argitaletxe baten eskutik.\nLiteraturaren esparrua emakumeekin konpartitu behar izateaz nazkatuta, badirudi gizon batzuek bide makur samar bat aukeratu dutela: emakume itxura hartu, emakumeei espazioa kenduz eta espazioaren okupazio maskulinoa mantenduz. Emakumeek literaturan gaur okupatzen duten espazioa sufrimendu, arbuio eta isilarazpen mendeen ostean etorri dela ahaztuta, edo diskriminazio historia horren gainean kaka eginez.\nEsparru literarioaren okupazioaz gain, zer nolako mezua ari dira bidaltzen emakume izenaren atzean ezkutatzen diren gizontxo hauek? Sistema hackeatzen ari direla diote batzuek, harrotasunez bezala: kontra daukaten sistema bat beren alde jarriz. Izan ere, istorio honen hondoan irakurri daitekeen ideia hauxe da: gaur egungo merkatu editorialak emakumeak pribilegiatzen ditu, gizonen kaltetan. Argitaletxeek emakumeak baino ez dituzte argitaratu nahi, arrazoi komertzial eta oportunistak tarteko. Irakurle gehienak emakumeak izaki, egile andrazkoak bilatzen dituzte. Feminismoaren modak gizonen literatura baztertu egin du.\nGauza hauek ez dira modu irekian esaten, inork ez du politikoki ez-zuzena izan nahi. Baina Carmen Molaren eta Sergi Puertasen kasuak ematen direnean, zabaldu egiten dira uhateak, eta biktimismo maskulinoaren uholdea gainera erortzen zaigu. Hortxe dagoela gogorarazten digu.\nEspainia aldean esan dut lehenengo lerroan. Zer gertatzen da gurean? Gauzak ez dira horrela egongo, ezta? Bada, bai. Jakina. Gurean ere existitzen da lurrazpiko korronte hura, susmo konpartituta, vox populi mesfidatia. Emakumeek errazago daukate euskal literaturaren esparruan. Argitaratzen hasi nintzenetik, hamabost urte badira, entzun ditut iruzkin maltzur edo inozo samarrak. Nire lehenengo liburuarekin irakurle talde batera gerturatu nintzenean, partaideetako batek horixe bera galdetu zidan, ea emakumea eta gaztea izateagatik publikatu ote zidaten, eta ni, ahozabalik, zer erantzun jakin gabe geratu nintzenez, zera bota zidan, hitzez hitz: «Mundu guztiari gustatzen zaio emakume gazte baten argazkia ikustea liburuaren solapan!». Mundu guztiari? Zeinen erraz bihurtzen duten beren zilborra unibertsoaren erdigunea gizon batzuek, amatxo maitea!\nOrdutik, horrelakoak sarri. Halako batek esaten du emakume idazle gazte guztiek berehala zutabe bat lortzen dutela, egia unibertsala botatzen ari denaren ziurtasunez. Beste bat «emakumeen literaturaren modari» buruz aritzen da zure liburuaren kritika izan behar zuen espazio horretan. Orain dela urte gutxi, nire belaunaldiko gizon baten liburuaren aurkezpenean parte hartu nuen, eta zera esan zidan idazle berriak mingostasun puntu batez: zalantza askorekin ari zela sartzen mundu honetan, esanda baitzioten (beste gizon batzuek, pentsatzen dut) oso zail izango zuela arrakasta lortzea gizona izanda.\nKritika desartikulatu gisa azaleratzen dira iruzkinak. Fundamenturik gabekoak eta datuekin erraz gezurtatu daitezkeenak. Ez ditut hemen denak emango, egon da lan hori hartu duenik, bi zertzeladarekin nahikoa da orain. Esate baterako: Espainian argitaratzen den liburu kopuru osoaren herena baino ez du emakume batek idatzi. Ez da egia, beraz, emakumeak espazio gehiegi ari direla lortzen. Eta gertuagoko beste datu bat: Euskadi sarietan, gustatu edo ez kanon bat ezartzetik gertuen dagoen gure dispositibo bakar horretan, gizonak dira beti nagusi.\nEz naiz inozoa. Jakin badakit literatura (ere) merkatuaren legeen menpe dagoela hein handi batean, eta, azken urteetan, hainbat aldaketa sozialen karietara, emakumeen literaturak interes berezi bat piztu duela. Eskari horrek ekarri du eskaintzaren igoera apal bat. Baina datuek kontatzen dutenaren arabera —eta eremu kualitatiboan sartzen bagara, are gehiago— berdintasuna urrun dugu oraindik.\nHala ere, errealitate paralelo batean, badaude gizonak (ez guztiak, badakit, not all men, of course, baina ezin jakin seguru zenbat diren ere) zurrumurru maltzurretara gehitzen direnak, amorru maskulinoaren korronte hori gehiago pozoitzen, gauzak pixka bat aldatzen ari direla ezin hartuta. Gizon horiek enperadorea biluzik da! egiten dute oihu tarteka, heroikoki, konturatu barik ezetz, enperadoreak eusten diola bere kapari, bere zentroari, are koroari ere. Batzuek behingoz biluztu nahiko genukeen arren.


Itsasoko hondakinak gitxitzeko idea lehiaketea martxan - bizkaie.biz\nItsasoko hondakinak gitxitzeko idea lehiaketea martxan\nBizkaie! 2020-08-27 09:21 Pil-pilean\nAbuztuaren 31ra arte dago proposamenak bialtzeko epea.\nMater ontzian, itsasoko hondakinak garbitzen (argazkia: mater.eus) | Ikusi handiago | Argazki originala\nIngurumenagaz lotutako arazorik handienetako bat da itsasoan pilotzen dan zikinkeria guztia, gizakiak sortutakoa. Horregaitik, martxan dago #EkinZeroZaborUretan kanpainea, euskal kostaldean kontzientziazinoa eta praktika onak zabaltzeko helburuz. Mater itsasontzia uda osoan dabil porturik portu kanpainea egiten, eta lehiaketea be ipini dabe martxan.\nItsasora hondakin gitxiago heltzeko ideak bialtzeko eskatu deutse herritarrei lehiaketearen antolatzaileek. Sare sozialen bidezko sariketa horretan 18 urtetik gorakoek hartu leikie parte, nahi beste idea bialduta. Zaramarik onena, sortzen ez dana; egunerokoan hondakinak saihesteko ideak da gai nagusia, eta horregaz lotutako argazkiak egin eta zabaltzeko eskatu dabe. Parte hartzeko, #EkinZeroZaborUretan traola ipini behar jake proposamenei.\nAbuztuaren 31n amaituko da argazkiak bialtzeko epea. Ondoren, kanpainako adituek osotutako epaimahaiak erabagiko dau saria nori emon. Sormena, kalidadea, originaltasuna... balorauko ditue, eta, jakina, proposamena eraginkorra eta egingarria izatea be bai. Irabazlearentzat lau lagunentzako itsas-bidaia antolatuko dabe Pasaia eta Jaizkibel inguruko uretan, Mater Ontzi Museo Ekoaktiboan.\nPandemiaren eraginez kontsumoak gora egin dau munduan, eta hondakinak % 15 gehiago dira orain. Birziklatzeak ez dauenez neurri berean gora egin, itsasora heltzen dan zaramea gero eta ugariagoa dala ikusi dabe kanpainearen bultzatzaileek. Behar ez dan lekuan botetan diran eskunarru eta maskarak be arazo bihurtu dira: Maskara kirurgiko batek 450 urte behar ditu guztiz desegiteko.\nHori dala eta, aurreko urteetako ohitureari eutsita, uda osoan dabiz euskal itsasertzean #EkinZeroZaborUretan kanpainea zabaltzen. Batez be, itsas-ibilaldiak egiten ditue Mater ontzian, itsasoan hondakinak topau eta kentzeko. Hurrengoa hilaren 30ean izango da, eta Pasai Donibaneko Alabortza ingurua garbituko dabe. Informazino gehiagorako edo izena emoteko, info@mater.eus helbidera idatzi edo 619 814 225 zenbakira deitu.


INHALAGARRIAK… – Kolokon – La forma joven de entender el sexo, las drogas y el rock and roll\nver todo sobre "Drogak"expand_more\nItsasgarriak dira pinturak, bernizak, aerosolak, etab., etxean edo industrietan erabiltzen diren horietakoak. Inhalagarriek hainbat gas eta likido ohi dituzte, hala nola zetonak, aldehidoa, alkoholak, petrolioa, etab.\nInhalagarriak nerbio-sistema zentralaren depresoreak dira eta hautematea desitxuratzen dute. Arnastu, inhalatu egiten dira eta gorputzak berehala xurgatzen ditu.\nBereziki aipatu behar dugu popper izenekoa (amil nitritoa, butilo eta isobutiloa). Likido bat da eta, baso-zabaltzailea denez, normalean bularreko angina sendatzeko erabiltzen da.\nInhalagarriak, oro har, kontsumitzen dira desinhibitu egiten dutelako, lotsa galdu arazi, alegia, alkohol intoxikazio baten antzera. Baina inhalagarrien eragina, ordea, minutu apur batzuetakoa baino ez da.\nZER GERTATUKO ZAIZU INHALAGARRIAK HARTUTA?\nNahasi, durduzatu bezala ibiliko zara.\nHitz egingo duzu, baina inork ez dizu ulertuko.\nTxarto ikusiko duzu eta haluzinatu ere egingo zara.\nOldarkor jokatuko duzu eta gauza arriskutsuak egingo dituzu.\nZER GERTATUKO ZAIZU GEHIEGI INHALATUZ GERO?\nOhartu gabe, ito egingo zara.\nInhalagarriek arnas-sistema asaldatuko dizute eta kalte egin sistema zentralean eta burmuinean.\nKalte egingo dizute, halaber, gibelean eta giltzurrunetan.\nBuru-menpekotasuna sorraraziko dizute.\nGogoan hartu: zenbat eta gazteagoa izan, hainbat eta kalte handiagoa egingo dizute inhalagarriek; eta kaltea sendaezina izan daiteke.\nInhalagarrien aitzurra berehalakoa da.\nGehiegi inhalatuz gero, betiko arazoak izan ditzakezu bihotzean; hil ere hil zaituzkete inhalagarriek.\nDrogarik merkeenak dira eta eragin kaltegarrienekoak ere bai.\nInhalagarria hartuta, ez esfortzurik egin gero!\nInhalagarri mota asko dago, nahiz eta izenaz desberdin izan. Popper barik, estasi likidoa (GHB) inhalatzen baduzu, seguruenik ez zaizu ezer gertatuko. Baina popperra edaten baduzu, GBH delakoan, zureak egin du agian.


Jean Simmons - Wikipedia, entziklopedia askea.\nLondres, 1929ko urtarrilaren 31\nSanta Monica, 2010eko urtarrilaren 22a (80 urte)\nStewart Granger (1950eko abenduaren 20a - 1960ko abuztuaren 12a)\nRichard Brooks (1960ko azaroaren 1a - 1977)\nzinema aktorea, haur-aktorea, dantzaria, telebista-aktorea eta antzerki aktorea\nNational Board of Review Award for Best Actress (1953) : The Robe, Young Bess (en) , The Actress (en)\nGolden Globe Award for Best Actress – Motion Picture Musical or Comedy (1955) : Guys and Dolls (en)\nTarga d'Oro (1956) : Footsteps in the Fog (en)\nPrimetime Emmy Award for Outstanding Supporting Actress in a Miniseries or a Movie (1983) : The Thorn Birds\n[[Volpi Cup for Best Actress (en) ]]\n(1955) : [[Guys and Dolls (en) ]]\n(1958) : [[Home Before Dark (en) ]]\nJean Simmons (Londres, Erresuma Batua, 1929ko urtarrilaren 31 - Santa Monica (Kalifornia), Ameriketako Estatu Batuak, 2010eko urtarrilaren 22a) Jean Merilyn Simmons aktore britainiarraren izen artistikoa izan zen. 1950eko hamarkadara arte, Britainia Handian egindako filmetan hartu zuen parte eta, hortik aurrera, Kalifornian bizi izan zen Hollywooden lanean arituz. 2 alditan Oscar Sarietarako izendapena jaso zuen. Nabarmentzeko filmak hurrengoak izan ziren, besteak beste: Hamlet (Laurence Olivierek zuzendutako bertsioa), William Wylerren The Big Country, Mervyn LeRoyren Home Before Dark, Stanley Kubricken Spartacus edo Richard Brooksen Elmer Gantry.\nJean Simmons Londresko Lower Hollowayn jaio zen, Erresuma Batuan, 1929ko urtarrilaren 31n. Aita Charles Simmons izan zuen Brontzea lortu zuena gimnasian 1912ko Udako Joko Olinpikoetan eta ama, berriz, Winifred Simmons (jaiotzez, Loveland) izan zuen.\nLau senideetatik gazteena izan zen Jean, Lorna, Harold eta Edna aurretik izan zituelarik.\n14 urte besterik ez zuen antzezten hasi zenean.\nII. Mundu Gerra garaian, familia osoa ebakuatu zuten Winscombera, Somerseten. Aita soinketako irakasle zen eta Sidcot Schoolen aritu zen bolada batean; tarte horretan, Jean eta bere ahizpa zaharrena abesten hasi ziren eta, Londresera itzuli zirenean, Aida Fosterren Dantza Eskolan hasi zen ikasten, Val Guest zuzendariak aurkitu zuelarik. 200 bat aspirante artetik aukeratu zuten Give us the moon (1944) Val Guest eta Caryl Brahmsen filma egiteko eta berehala hartu zuen Erresuma Batuan, batez ere, David Leanen Great Expectations filman izan zuen parte-hartzearekin (1946).\nGehitzen joan ziren agerpenak handik aurrera: Gabriel Pascalen Caesar and Cleopatra (1946), Michael Powell eta Emeric Pressburger zuzendutako Black Narcissus (1947) eta, batez ere, Ophelia izan zenean Laurence Olivierrek zuzendu eta protagonizatu zuen William Shakespearen Hamlet (1948) lanaren adaptazioa. Lan honegatik izendatu zuten Jean Simmons 1948ko Oscar Sarietarako (Ez zuen, hala ere, hura lortuko, Claire Trevorrentzat izan baitzen, Cayo Largon egin zuen paperagatik).\nBaina izendapenak asko balio izan zion Jeani, estatubatuar ekoizleen arreta erakarri zuelako.\n1950ean ezkondu zen Stewart Granger aktorearekin eta laster izan zuen Frank Sinatra eta Marlon Brandoren ondoan lan egiteko aukera: Joseph L. Mankiewiczen Guys and Dolls (1955). Bere ahots propioa erabili zuen kanturako eta lehen Urrezko Globoa jaso zuen. 1960an, Simmons eta Granger bereiztu egin ziren. Ez zen denbora asko pasa Richard Brooks idazle eta zuzendariarekin ezkonduko zen arte.\n1950eko hamarkadan, Jean Simmons ohiko bihurtu zen Hollywoodeko ekoizpenetan. Hauek dira horietako beste lan batzuk: Chester Erskinen Androcles and the Lion (1952), Otto Premingerren Angel Face (1953), Henry Kosterren The Robe (1953), Michael Curtizen The Egyptian (1954), Henry Kosterren Desireé (1954)\n1958an, William Wylerren The Big Country, Mervyn LeRoyren Home Before Dark nabarmendu behar dira eta baita Stanley Kubricken Spartacus (1960) filma ere.\n1960an, Richard Brooks zinema zuzendariarekin ezkondu zen eta honen agindupean egin zuen bere film onenetarikoa: Elmer Gantry (1960). 1969an, berriro egin zuten lan elkarrekin The Happy Ending lanean eta Oscar Sarirako izendapena jaso zuen oraingo honetan Janek.\nBi seme-alaba ere izan zituen, senar bakoitzarekin bana: Tracy Granger eta Kate Brooks.\n1970eko hamarkadan zinetik aldentzen joan zen eta telebistara hurbildu zen. Lan onak egin zituen hemen ere, North and South edo The Thorn Birds eta azken lan honek eman zion Emmy Saria.\n2000ko hamarkadan ere lanean jarraitu zuen noizik behin, animazio-filmetan ahotsa jarriz.\n2010eko urtarrilaren 22an, biriketako minbiziak hil zuen Kaliforniako Santa Monicako etxean. 81 urte betetzear zegoen eta bere txakurra (Mr. Gates) eta bi katuekin (Adisson eta Megan) bizi zen.\nEmmy Saria bigarren mailako aktoreari saria, The Thorn Birds telesailarengatik 1983an.\nGolden Globe saria, 1956ko Guys and Dolls musikalarengatik.\n1949 Academy Awards Best Supporting Actress Hamlet Izendapena\n1953 National Board of Review Best Actress The Actress / The Robe / Young Bess Irabazlea\n1956 Golden Globe Awards Best Actress – Motion Picture Musical or Comedy Guys and Dolls Irabazlea\n1957 BAFTA Awards Best Foreign Actress Guys and Dolls Izendapena\n1958 Golden Globe Awards Best Actress – Motion Picture Musical or Comedy This Could Be the Night Izendapena\n1959 Golden Globe Awards Best Actress – Motion Picture Drama Home Before Dark Izendapena\n1961 BAFTA Awards Best Foreign Actress Elmer Gantry Izendapena\n1961 Golden Globe Awards Best Actress – Motion Picture Drama Elmer Gantry Izendapena\n1970 Academy Awards Best Actress The Happy Ending Izendapena\n1970 Golden Globe Awards Best Actress – Motion Picture Drama The Happy Ending Izendapena\n1983 Primetime Emmy Awards Outstanding Supporting Actress in a Miniseries or a Movie The Thorn Birds Irabazlea\n1984 Golden Globe Awards Best Supporting Actress – Series, Miniseries or Television The Thorn Birds Izendapena\n1989 Primetime Emmy Awards Outstanding Guest Actress in a Drama Series Murder, She Wrote Izendapena\n1996 Screen Actors Guild Awards Outstanding Performance by a Cast in a Motion Picture How to Make an American Quilt Izendapena\nWikimedia Commonsen badira fitxategi gehiago, gai hau dutenak: Jean Simmons\n(Ingelesez) Jean Simmonsen fitxa IMDB webgunean.


Gure Zirkuaren magia itzali da | NAIZplus | NAIZPLUS\nGure Zirkuaren magia itzali da\nIa ehun emanaldiren ostean, Gure Zirkuak karpa bildu eta amaitutzat eman du bere lehen bira.\nNAIZ+|2018/10/29 09:24 Eguneratua:\nGure Zirkuak agur esan digu. 97 emanaldi, 25.000 ikusle, hamabi herri eta lau hilabeteren ostean, euskal artisten topagunea izan den Gure Zirkua bere karpa jaso eta agurtu da.\nArte diziplina ezberdinetako artistekin gozatzeko aukera aparta eskaini du euskaraz eta Euskal Herrian sortu den lehen zirku honek. Erabat arrakastatsua izan den birak amaitutzat eman du bere bidea Donostian.\nEkainean abiatu zuen bira Amezketan, eta herriz herri ibili ostean, azken ikuskizunak Donostiako Saguesen ezarritako karpan eman ditu. Hasiera batean 18 ikuskizun aurreikusi bazituzten ere, 24 egin behar izan dituzte Gipuzkoako hiriburuan. Jasotako harrera izugarria izan da, salgai jarri eta 12 ordutara saldu baitzituzten Donostiako lehen 4.000 sarrerak.\nMalabarista, magoa, trapezista, pailazoak… denetarik eta denentzako zuen Gure Zirkuak, haur zein helduak gozaratzeko asmoz. Egondako herri guztietan sekulako harrera jaso du Gure Zirkuak; hala aitortu zuten, bederen, sare sozialetan udaran zehar ikusle izan direnetako askok. NAIZen iritzi guzti horiek biltzen ahalegindu ginen.\nTradizio nomadan oinarritutako Gure Zirkua proiektuaren atzean Iker Galartza aktorea dago, beste askoren artean. Galartza zirku zale amorratua izanik, hainbat herrialdetako zirkuak ezagutu ostean karpa erosteko urratsa eman zuen Gure Zirkua egia bilakatuz. GAUR8k Gure Zirkuaren karpan sartu eta bere sekretuak azaldu zizkigun.


Jokoak gehien bisitatzen of haurrak doan - Page 4\nJokoak gehien bisitatzen of haurrak\nBadakizu non Eiffel Dorrea da? Guggenheim Museoan egiten du? Etxe Zurian ez? Aurkitu non munduko eraikin enblematikoenetako jokatzeko addicting dira.\nArrastatu piezak beren SpongeBob eta bere itsas lagunak argazki eder bat osatzeko eskubidea du.\nBob puzzle 5\nZure mental gaitasuna probatzeko. Zenbakiak jarri behar duzu hutsik dauden koadroak ere, ez dira hain errepikatzen bai zutabe bereko edo lerro bereko edo 9 zenbakiak sareta berean.\nAukeratu interpretatu nahi duzun abestia. Ondoren teklak sakatzen dituzun oharrak gainditu kolore horien gainean abestiaren erritmoa jarraitu eta ikuslegoaren txalo lortu.


DBA Bilbao Port - Seguridad KIMIKA Informazioa eta Segurtasuna\nDBA BILBAO PORT petrolio produktuen biltegia. Biltegiratze eta banaketa lehenengo fase honi esker, lekualdatzeko behar ditugu energia baliabideak lortzen ditugu, eta baita, goizero, gure industrietako asko abian jartzeko baliabideak ere. Bere zentroa estrategikoki Zierbenan kokatuta dago eta penintsula osoko zerbitzu gunei zerbitzua eskaintzen die.\nDBA BILBAO PORT 840/2015 EDko eskakizunak betetzen ditu; hots, Europar Batasunean segurtasun-maila handiena. Instalazioaren larrialdiko planak Eusko Jaurlaritzarekin koordinatu dira, Segurtasun Txostena emanda. Horri buruzko informazio osoa Larrialdiak Artatzeko Zuzendaritzaren web gunean kontsulta daiteke.\nInstalaziora azken bisita 2020/03/02an egin zen. Horri buruzko informazio gehiago eskuratzeko, jarri harremanetan Ekonomia Garapen eta Azpiegituretako Sailarekin.\n(+34) 94 649 00 01\nPunta Sollana 3, 48508 Zierbena\nDBA BILBAO PORTeko plantan ez da fabrikazio prozesurik egiten. DBAk hidrokarburoak jasotzen eta biltegiratzen ditu. Horregatik, kontu handiz ibili behar gara, substantzia hauetako ezaugarriak kontuan hartuta. Honako aukerak eta kalteak sor daitezke: Esku-hartze gunean, 2. mailako erredurak. Alerta gunean, 1. mailako erredurak. Segurtasunean, bi zona ditugu beti: ZI (Esku hartzeko Zona) eta ZA (Alerta Zona). Jakizu hemen gehiago espazio horien inguruan:\nPlantako ezusteko hipotesiek ez diete biztanleei kalterik eragingo. Hala ere, honako hauek dira industria istripurik gertatuz gero, hartu beharreko neurri estandarrak.


EH Bilduk eta Sortuk Patxi Ruizen inguruan argitaratutako agirien inguruan | Amnistia Ta Askatasuna\nAz, 2020/05/20 - 14:53 argitaratua\nPatxi Ruizen borondatea errespetatu\nEH Bilduk dioenaren arabera, Bel Pozueta parlamentaria Murcia II-ko kartzelan Patxi bisitatu ahal izateko beharrezkoak diren gestioak egiten ari da. Sortuk erantzukizuna eskatzen digu bere miseriak estaltzeko. Denaren gainetik eta, are gehiago une gogor hauetan, Patxiren borondatea errespetatu beharra dago, eta Patxik argi utzi du EH Bilduren eta Sorturen jarrera politikoak ez duela bere oniritzia.\nAldi berean mundu guztiari onartu dio bere egoeraz informatzeko eskubidea, baina Patxik defendatzen duen ildo politikoaren arabera gauzatu behar da presioa. Patxik etsaiarekiko konfrontazioa defendatzen du eta EH Bilduk zein Sortuk konfrontazio hori aurrera eramateko dituzten aukerak eta posizioa ez direla aprobetxatzen ari deritzogu.\nUgariak dira Euskal Herrian zehar burutzen ari diren mobilizazioak eta dinamikak. Behin baino gehiagotan debekuen gainetik burutzen ari dira. Kontutan hartzekoa da, gainera, pandemiaren aitzakiarekin gure eskubide politikoak bertan behera utzi dituztela zaplatzen gaituztenek. Euskal Herria, ordea, Patxirena bezalako egoera larriaren aurrean erreakzionatu eta erantzuten jakiten ari da, konfinamendua hasi zenetik munduan mobilizazio gehien burutu dituen herrialdea izanik.\nHerri presiorik gabe Patxiren auzia ezkutatuta mantenduko lukete sistemaren txakur diren komunikabideek. Agerian gelditu da markatze zuzenik gabe ez dagoela gaia mahai gainean jartzerik, eta alderdi instituzional guztiak gehiago kezkatzen dituela horma batean egindako margoketek Patxiren bizitza baino.\nHortaz, esan beharra dugu EH Bildu eta Sortu ere Patxiren alde herri presioa gauzatzen ari direnen kontrako kanpainan murgildu direla, eta Patxik bizirik jarraitzeko esperantza minimo bat baldin badauka, esperantza hori beraiek gelditzen saiatzen ari diren herri presioan dagoela. Kontraesankorra deritzogu Patxiren alde lanean daudela esateari beraren aldeko presio ekimenei oztopoak jartzen dizkieten bitartean.\nIrtenbide indibidualek presoak babesgabe uzten dituzte\n2014tik hona Amnistiaren Aldeko eta Errepresioaren Aurkako Mugimenduak defendatu du irtenbide indibidualek presoen arteko batasuna apurtzen zutela eta, ondorioz, presoak babesgabe uzten zituela kartzelaren gehiegikerien aurrean, eta irakurketa hori logika honen arabera egiten genuen:\nPreso batek gradu progresioa egiteko kartzelaren “tratamendu indibidualizatua” deritzana onartzen duenean, aldi berean onartzen ari da beste kide batzuen aurkako injustiziak salatzeari uko egitea. Kideekin elkartasuna adieraziz gero gradu progresioa egiteko bidea zailtzen zaio.\nGure mugimendua errespetu osoz jardun da espetxe barruko dinamikei dagokienez, baina analisi objektiboa eginez, oraingoan ikus dezakegu Amnistiaren Aldeko Mugimenduak hasieratik egindako irakurketa zuzena zela. Praktikak baino ez du teoria egiaztatzen edo gezurtatzen, eta Murcia II-ko kasuak erakusten du Patxi guztiz babesgabe gelditu dela kartzelaren aurrean.\nMurcia II-ko preso bakar batek baino ez du Patxiren aldeko elkartasun jarrera publikorik hartu, Patxi hiltzen den bitartean gainontzeko guztiek gradu progresioari lehentasuna ematen dioten bitartean. Ulergaitza egiten zaigu, gaur egun mantendu ditzaketen ezberdintasun ideologikoak direnak direla ere, gainontzeko presoek kartzela presionatzeko inolako dinamikarik martxan jarri ez izana.\nEz dagokio gure mugimenduari balorazio pertsonaletan sartzea, jakinda preso baten egoera partikularra baldintzatzailea izan daitekeela, baina bai azpimarratu behar dugu Murcia II-n gertatzen dena EH Bilduk “Bakerako Euskal Bidea” deritzan dokumentuan marraztutako bidetik eratorritako ondorioa dela. EH Bildu eta Sorturen lerro politikoak eragin zuzena dauka Patxi Ruizen egoeran.\nBukatzeko, ez zaigu oharkabekoa alderdi instituzional guztiak hauteskunde kanpainan murgilduta daudela eta horren araberako mugimendu publikoak egiten dituztela. EH Bilduren eta Sorturen oharrak Patxiren gose eta egarri grebaren bederatzigarren eta hamargarren egunetan heldu dira, orain arte herriaren ekintza zuzenak kritikatzeko izan denean baino ez dutenean Patxi zeharka aipatu eta, orain, gerta dakiokeenaren ardura Patxiren inguruaren gain jartzeko. Zaila da aurkitzen lokatzetan murgiltzen hain gustura egon daitekeenik. Mugimendu estetikotzat eta elektoralistatzat hartzen ditugu haien ekimen eta deklarazio guztiak.\nAlderdi instituzionalek herriari sinestarazten diote politikari profesionalek egiten dutena baino ez dela politika, herriari sinestarazten diote sistema burgesak markatutako parametroen barnean egiten dena baino ez dela politika, langileriaren heldutasunari muzin eginez.\nIkuspegi iraultzaile batetik, Amnistiaren Aldeko eta Errepresioaren Aurkako Mugimenduak ez du ulertzen instituzio burgesetan egotea hauek barrutik apurtzeko ez bada. Horregatik eta edozein unetan Patxi kolapsora hel daitekeela kontutan harturik, herriari urgentziaz benetako politika egiteko deia egiten diogu, kaletik zapaltzen gaituzten hiltzaileen jarduera baldintzatu eta irauli dezakeena egitera alegia. Patxiren bizitzaren alde, herri borroka aurrera!\nEuskal Herria, 2020ko maiatzaren 20a.


Igandeko Ebanjelioa: 2017-07-02 - Urteko 13. Igandea (A)\nJainkoaren gizon hori santu bat da, hemen geratuko da.\nErregeak bigarren liburutik. 4, 8-11.14-16a\nEgun batez, Eliseo Xunemdik igaro zen. Bazen han etxekoandre ospetsu bat, eta bere etxean bazkaltzera sarrarazi zuen Eliseo. Harrezkero, handik igarotzen zen bakoitzean, bertan gelditu ohi zen bazkaltzera.\nBehinola, esan zion emakumeak senarrari:\n–Hara, badakit gure etxera etorri ohi den hori Jainkoaren gizon santu bat dela. Egin diezaiogun goian gelatxo bat, horma batzuk jasoz; ohea, mahaia, aulkia eta argiontzia ipiniko dizkiogu bertan. Horrela, etxera etortzean, geldi dadila bertan.\nHeldu zen, bada, behin Eliseo eta, goiko gelara sarturik, oheratu egin zen.\nEliseok, berriro, morroiari:\n–Zer egin beraren alde?\nGehazik erantzun zion:\n–Hara, ez du haurrik eta senarra zahartua du.\nEgin zion dei eta emakumea ate ondora etorri zen. Eliseok esan zion:\n–Datorren urtean garai honetan semea izanen duzu altzoan.\nSalmoa 88, 2-3. 16-17. 18-19 (R.: 2a)\nJauna, beti kantatuko ditut\nzerua bezain tinko ezarria da zure leialtasuna.. R.\nZoriontsua zu pozik goresten dakien herria!\nzure aurrean alaitzen da egunero,\nzure justizia du bozkario.. R.\nBai, zu zaitugu ospe eta indar,\nzure onginahiak egiten gaitu garaile.\nBai, Jauna da gure babeski,\nIsraelgo santua gure errege!. R.\nBataioaren bidez berarekin lurperatuak izan garenok, haren heriotzari lotuak gaude, guk ere bizi berria bizi dezagun.\nSan Paulo Apostoluak Erromatarrei egindako gutunetik 6,3-4.8-11\nAleluia 1P 2,9\nZuek, ordea, jatorri aukeratu zarete,\nerrege-apaizgo, nazio sagaratu,\nJainkoak beretzat irabazitako herri,\nilunpetatik bere argi zoragarrira deitu zaituzten\nJainkoaren egintza bikainak iragar ditzazuen. Aleluya.\nBere gurutzea hartu eta jarraitzen ez didana ez da niretzat gai. Zuek onartzen zaituztenak neu onartzen nau.\n2017-06-24 - San Joan Batatzailaren Jaiotza (A)\n2017-06-23 - Jesus Bihotz Santua (A)


Tambourindeguy eta Lekerika izan dira Donibane Lohizuneko hirugarren Masterraren irabazleak | Sports | Naiz\nGoikoetxea eta Aldazabal bi jokotan menderatu zituzten: 11-15 eta 7-15. Aipamen berezia merezi du Jon Tambourindeguyk, anaietan gazteenak, min hartuta dagoen Olha ordezkatuz sartu baitzen lehiaketan eta azkenean garaipena erdietsi du finaleko jokalari onena bilakatuz.\nSari banaketaren irudia (JAI ALAI NEWS)\nJon Tambourindeguy eta Unai Lekerikabeaskoa izan dira Donibane Lohizuneko "Internationaux" torneoaren hirugarren Masterreko irabazleak. Astearte gauean, Campos Berri pilotalekuan salgai ipini ziren sarrera denak salduta zirela, Iñaki Osa Goikoetxea eta Ibon Aldazabal faboritoak bi jokotan menderatu zituzten: 11-15 eta 7-15.\nAipamen berezia merezi du Tambourindeguy anaietan gazteenak, lehiaketan min hartuta dagoen Olha ordezkatuz sartu baitzen eta azkenean garaipena erdietsi du finaleko jokalari onena bilakatuz. Bidarteko aurrelariak pilota ederki arrimatu zuen ezker paretera, bikain jardun zen erreboteko pilotetan, eta aurrean tantoa amaitzen ere ongi asmatu zuen.\nAtzean ere asko lagundu zion Unai Lekerika gernikarrak. Denboraldi bikaina egiten ari da bizkaitarra eta atzo ere lan ona egin zuen, nahiz eta ezin izan zuen finalerdian bezain besteko minik egin piloteoan, seguruenik pilotak motelagoak izan zirelako finalean.\nEdonola ere, lehen jokoa parekatua izan zen eta berdinketa ugari egon ziren markagailuan 9-9kora arte. Hortik aurrera urdinek gehiago asmatu zuten. Bigarrenean ere antzeko zerbait gertatu zen: Goikoetxeak bikotearen pisua hartu zuen bizkar gainean eta tanto ederrak eginez 7-9 hurbildu ziren, baina jokoaren bigarren zatian Tambourindeguyk erabaki zuen neurketa.\nOstegunean jokatuko dira laugarren eta azken Masterraren finalerdiak: Beaskoetxea-Lekerika / P. Tambourindeguy-Maya eta Olharan-Etcheverry / Hormaetxea-Etcheto. Ondoren Grand Slamaren txanda izango da.\nXistera Mastersa, Markinan\nBestalde, Xistera Masterseko finalerdiak ostiralean jokatuko dira Markina-Xemeingo Uni pilotalekuan, 19.00etan hasita. Finalerdiak aldaketa batekin datoz, izan ere Mancik ezin izango baitu jokatu eta bere ordez Jon Mandiola arituko da. Ondorioz, Mandiola anaien arteko dema izango da.\nGonzalez eta Jon Mandiola, Arberen eta Danel Mandiolaren aurka neurtuko dira, Mandiola anaiak elkarren aurka. Azken bikote honek final-laurdenak jokatu behar izan zituen, eta itxura ona emanez aise hartu zituen mendean Alberro eta Zugaitz. Gonzalezentzat eta Jon Mandiolarentzat lehen partida da Masters honetan, zuzenean baitzeuden finalerdietara sailkatuta.\nAntxon eta Goixerri, berriz, Aaronen eta Urangaren aurka neurtuko dira. Azkeneko hauek izan ziren final-laurdenak jokatu behar izan zituztenak, eta maila ona emanda utzi zituzten bazterrean Zuloaga eta Mandagaran. Antxonentzat eta Goixerrirentzat aurreneko partida da, baina beraiek dira Xistera Zirkuituko egungo txapeldunak, eta tartean Antxon egonda, faborito aterako dira.\nInstrukzio fasera bidali dute berriro ere Urrutikoetxeari gaur egin behar zioten auzia\nMinutu bateko isiluneak Ipar Euskal Herriko herriko etxeen aitzinean Samuel Patyren omenez


LIFE IREKIBAI proiektuari buruzko lau komunikazio aurkeztu dira “Restaura Ríos” Ibaiak Lehengoratzeko III. Biltzar Iberiarrean - IrekiBai\nIrekiBai > Gaurkotasuna > LIFE IREKIBAI proiektuari buruzko lau komunikazio aurkeztu dira “Restaura Ríos” Ibaiak Lehengoratzeko III. Biltzar Iberiarrean\nLIFE IREKIBAI proiektuari buruzko lau komunikazio aurkeztu dira “Restaura Ríos” Ibaiak Lehengoratzeko III. Biltzar Iberiarrean\nRestauraRíos2019 biltzarrak Iberiar penintsulako ibaien beharrak aztertu ditu hiru egunez eztabaida saioen bidez, eta era berean, profesionalek, kudeatzaileek, akademikoek eta gizarte taldeek informazioa elkarri emanez. Antolatzailea Ibaiak Lehengoratzeko Zentro Iberiarra (CIREF) izan da, Segurako Konfederazio Hidrografikoarekin koordinazioan, betiere LIFE+ RIPISILVANATURA, Wetlands International – European Association proiektuak eta Trantsizio Ekologikorako Ministerioak lagundurik. Halaber, Murtziako Autonomia Erkidegoarekin nahiz Calasparrako Udalarekin elkarlanean.\nNafarroako Gobernua ere biltzarrean izan da, Nafarroako Ingurumen Kudeaketa (GAN-NIK) enpresa publikoaren bitartez; zehazki, LIFE IREKIBAI ekimen barneko hainbat ekintza aurkeztu ditu. Horrela, Luis Sanzek ekintza honen berri eman du: “LIFE IREKIBAI eta H2OGUREA proiektuek Bidasoren arroa lehengoratzeko eginiko ekarpenak Nafarroan”. Josu Elso, bestalde, honetaz mintzatu da: “Artesa eta Denil eskalak: eskala horiek salmonidoendako duten funtzionaltasunaren jarraipena egitea PIT telemetria erabiliz”. Azkenik, Ana Varelak proiektuan garatzen diren “Partaidetza publikoen prozesuak eta esperientziak ibai zaintzan” izan du mintzagai.\nUPV/EHUko Askoa Ibisatek, gainera, gai hau aurkeztu du: “Emari solidoaren jarraipena Leitzaran ibaian (Gipuzkoa) eta ibaia lehengoratzeko inplikazioak”; zehazki, azaldu du zer aldaketa izan diren Inturia eta Truchas Errekako presak ezabatu ondoren eta Ollokin lanean hasi eta gero, hori guztia proiektuaren baitan. EHUk ikerketa-kontratu bat sinata baitu Gipuzkoako Foru Aldundiarekin.


Talleres del Area de Igualdad : Emakumeak intimitatean\nOrdua: 16:00etatik 17:30era\nLekua: TXAPELENA (USANSOLO)\nIkastaroaren hasiera: 17/10/2017\nIkastaroaren bukaera estimatua: 23/01/2018\nGainera, ahalduntze-taldearen laguntzaz, ilusio berriei ekiteko gogoak pizteko eta gauzak egitera zein erabaki garrantzitsuak hartzera animatzeko. Hartu gogoan prozesu honek aldartea hobetzen duela, eta, ondorioz, osasuna.\n. Landu beharreko sentimendu delikatuak\n. Kezketaz eta gogoez hitz egin dezagun\n. "sorginak ez dira kexatzen", aurrera egiten dute\n. Ahalduntzeko aspektuak\n. Ahaldunetzea zailtzen dituzten emozioak\n. Sinesmen automugatzaileak\n. Berreskuratu beharreko balioak


Ingurumena - ORDIZIAKO UDALA - Results from #12\n16 GARAJE PLAZA SALGAI LUKUSAIN INGURUAN\nInteres orokorra defenditu eta aparkatzeko beharrari erantzun nahi zaio parking plazak udalerrirako berreskuratuta\nOrdiziako Udalak 16 aparkaleku plaza jarri ditu herritarren eskura Zuberoa kaleko sotoan, Lukusain plazan, 50 urteko eperako. Jose Miguel Santamaria alkateak Iñaki Dubreuil eta Josi Iturrioz zinegotziekin batera garajeetara egin duen bisitan esan duenez, eskaintza honekin ‘auzoko bizilagunek egindako eskaerari’ eta udalerrian dagoen ‘aparkaleku beharrari’ neurri batean erantzuten zaio. Plaza itxiak dira, 14 metro koadro ingurukoak, eta prezioa 13.222 euro da, gehi %4ko zergari dagokiona.\nPlaza horietako bat eskuratu nahi dutenek izena eman behar dute. Prozesuaren hasiera iragartzen duen dekretua asteazken honetan, azaroaren 28an argitaratu da eta hamar lanegun daude, abenduaren 12ra arte hau barne, izena emateko argitaratu eta gero. Eskaera egiteko edo informazioa eskuratzeko Udal arreta bulegora (astelehenetik ostiralera 8:00etatik 13:30era) edo Udaltzaingoaren bulegora (astelehenetik ostiralera 15:30etik 19:00etara edo larunbat goizean 9:00etatik 13:30era) joan behar da. Informazioa telefonoz jasotzeko 943805611 zenbakira dei dezake. Garajeak zozketa bidez emango dira.\nJUBILATUEI ZUZENDUTAKO ARGITU TAILERRA EMANGO DA\nArgindarraren kontsumoa kontrolatzeko saio praktikoa da\nGipuzkoako Foru Aldundiko Ingurumeneko eta Obra Hidraulikoetarako Departamentuak, Lazkaoko Udalarekin elkarlanean, Gipuzkoa Argitu programaren baitan, elektrizitate-kontsumoari buruzko datua ezagutzeko eskubidea praktikan jarri eta hortik abiatuz erabaki egokiak hartzeko balio duten doako tailerra antolatu du azaroak 26, astelehena, 17:30etan, ZUHAIZTI jubilatu elkartean.\nTailer praktikoan parte hartu nahi duten herritarrek, azaroak 23 baino lehen izena ematea beharrezkoa da, saioak aurrera egiteko ezinbestekoa baita aldez aurretik ikasleen kopurua ezagutzea.


Esterlines kalea - Wikipedia, entziklopedia askea.\nEsterlines kalearen irudia.\nKoordenatuak: 43°19′22.7″N 1°59′04.3″W / 43.322972°N 1.984528°W / 43.322972; -1.98452843°19′22.7″N 1°59′04.3″W / 43.322972°N 1.984528°W / 43.322972; -1.984528\nEsterlines kalea Donostiako Parte Zaharreko kalea da. Narrika kaletik San Jeronimo kalearaino doa. Erdian plaza antzeko espazioa du. Parte Zaharreko Osakidetzaren anbulategia kale honetan dago.\n1566ko erroldan agertzen zen kale honen izena, baita 1630eko ordenantzetan.\nKale honen izen bitxia argitzeko hipotesi desberdinak azladu dira. Ziuraski onartuena Pablo Altzolarena dugu. Idazle honek lotzen du izen hori Donostian Hansako Ligaren merkatarien presentziarekin. Alzolaren arabera ingelesek Erdi Aroan Hansako merkatariei "esterlings" izena ematen zieten jatorri hori bai zuen garaiko libera esterlina. Euskaldunek merkatari harreman handiak izan zituzten alemaniarrekin; hauek Ipar Europako komertzioaren monopolioa zuten eta Euskal Herrian, bestetik, Donostia, Bilbo baino zaharrago izanik, Bizkaiko golkoaren trafiko-gune nagusia zen. Hansa ligako merkatariek Donostiarekin harreman zuzenak izan zituzten eta, agian, Esterlines kalean biltegi edo ostatu baten bat izango zuten. Juan Ignacio Gamon historialariak horretaz zera baieztatu zuen (Historia de Renteria): esterlina oso txanpon ugaria zen Donostian.


Visual Scarers fabrikatzaileak eta hornitzaileak - China Visual Scarers Factory\nTxori uxatzeko zinta\nZinta uxatzaile holografikoak alde biko hegazti disuasio gisa funtzionatzen du. Hegaztiak argi eta zarataz uxatzeko ezin hobea. Zintak labore eta fruituentzako babesa eskaintzen du. Zintaren tamaina uxatzeko: 2,5 cm-ko zabalera, hegaztiak uxatzeko argi eta haizearen bidez aukera ona dela frogatzen du. Materiala: material ez toxikoz egina, sinplea, eraginkorra eta ingurumena errespetatzen duena. Iris ereduarekin laserra ikusteak efektu bikaina eskaintzen du hegaztiak ureztatzeko, lorategietatik, fruituetatik, zuhaitzetatik, landareetatik eta barazkietatik.\nHegaztiak uxatzeko globoak\nSaihesten du hegaztiak etxera garraiatzeko aparkalekuetan eta itsasontzien kaietan edo fruta-arboletan jai egitea! Babestu estukoak, bazterbideak, autoak, itsasontziak eta lorategiak habiatik, hegaztien gorotz korrosiboetatik eta hegaztien beste kalte mota batzuetatik. Berreskuratu patioak eta balkoiak eta aurreztu denbora eta dirua garbiketa eta konponketetan. Hiru kolore.\nHegaztien beldurra-Terror Eyes\nOso ikusgai dagoen hegaztiak beldurra ematen dion bola, "mugitzen" diren begi holografikoek izurri hegazti mota guztiei jarraitzen diete\nOso harrapari errealistak eta beldurgarriak, hegazti disuasio elektronikoarekin batera erabil daitezke.\nHegaztien beldurra belatz mirua\nBelatz miruak hegaztiak izurriteak beldurtzen ditu laboreetatik. Kit osoak kometa bat, beira-zuntzezko zutoin teleskopikoa eta soka ditu\nPolo teleskopikoaren tamaina: 6mx19mm partaidetza edo 10m x28mm partaidetza\nHontza hegan hegalekin: Harrapari beldurgarria. Haizean mugitzen diren zatiek errealismo dinamikoa hobetzen dute. Nahigabeko hegaztiak eta beste izurri txiki batzuk urruntzen ditu. Izurriteen infestazioarekin lotutako garbiketa eta konponketa ezabatzen ditu.\nHegaztiak uxatzeko zinta islatzailea: albo bikoitzeko islak dituzten hegaztien uxatzeko zinta maila profesionaleko zinta astuna eskuragarri, mahastizain profesionalek erabilitako kalitatea, mahasti eta baratze ehunka hektareako erabiltzen dena


Mugikorra eta istripuetan duen eragina | Consumer\nMugikorra eta istripuetan duen eragina\nGidarien ia erdiek ez dute hautematen elkarrizketa bat gidatzean sortzen den arrisku erreala\nAutoan telefono mugikor bat eramateak segurtasuna eta babesa ematen ditu, batez ere larrialdietan edo premiazkoetan; izan ere, matxurarik, istripurik, auto-ilararik edo bestelako gorabeherarik gertatuz gero, informazioa transmititu eta behar den laguntza eska daiteke.\nHala ere, gidatzen ari zarela mugikorretik hitz egiteak entretenitzeko arrisku handia sortzen du. Hainbat ikerketaren arabera, mugikorretik hitz egiten minutu eta erdi eman ondoren (baita esku libreekin ere), gidariak ez du seinaleen %40 jasotzen, bere batez besteko abiadura %12 jaisten da, bihotz-erritmoa bat-batean azkartzen da deian, eta denbora gehiago behar du erreakzionatzeko.\nToronton (Kanada) zirkulazio-istripuetan nahasita egon ziren 700 gidarirekin egindako azterlan baten arabera:\n–Telefono mugikorra erabiltzen denean, istripu-arriskua erabiltzen ez denean baino lau aldiz handiagoa da.\n–Telefono mugikorra erabiltzen den bitartean istripua izateko arrisku erlatiboa, kasu batzuetan, odolean 1 gr/l-ko alkohol-tasarekin gidatzearen pareko izatera irits daiteke.\nGidarien ehuneko handi batek (%30 eta %50 artean) ez du arrisku hori hautematen; beraz, Trafiko Zuzendaritza Nagusiaren arabera, beharrezkoa da zenbait norabidetan sentsibilizatzea:\n–Erabiltzaileak gidatzen ari direla ez deitzea edo mugikorra hartzea.\n–Gidatzen has daitekeela dakienari dei bat egiteari uko egitea.\n–Oinezko gisa, elkarrizketan abstraktua, bide-arriskuetatik kanpo ere ibiltzen garela ulertzea.\nBide Segurtasunari buruzko Legea aldatzeko 17/2005 Legeak arau-hauste batzuen kalifikazioa eta dagozkien zehapenak aldatzen ditu. 65. artikuluaren arabera, arau-hauste larria da “soinua jasotzen edo erreproduzitzen duten aparatuei lotutako kasko edo aurikularrak erabiliz gidatzea, telefonia mugikorreko gailuak gidatzean erabiltzea edo eskuz erabiltzea dakarren beste edozein komunikazio-bide edo -sistema…”.\nArau-hauste larri honi 91 eurotik 300 eurora bitarteko zehapena dagokio eta gidabaimena etetea, gutxienez hilabete baterako eta gehienez hiru hilabeterako. Gainera, uztailaren 1ean puntukako baimen-sistema indarrean sartzen denean, hau ezartzen da: “telefono mugikorra, kaskoak, entzungailuak edo etengabe gidatzearekin bateraezina den beste edozein gailu eskuz erabiltzeak 3 puntu galtzea dakar”.\nZirkulazioko Erregelamendu Orokorra onartzen duen 1428/2003 Errege Dekretuaren 18.2 artikuluak “debekatu egiten du gidatzean telefonia mugikorreko gailuak eta beste edozein komunikazio-bide edo -sistema erabiltzea, salbu eta komunikazioa eskuak erabili gabe, entzungailuak edo antzeko tresnak erabili gabe egiten bada”.\nHala ere, errepidean sarrien gertatzen den istripuak bidetik ateratzen jarraitzen du. Oro har, gidatzeari kasurik ez egiteagatik izaten diren ezbehar mota horiek hildakoen% 39 izaten dira.\nGidariek badakite aldi berean gidatu eta hitz egitea arrisku handia dela, eta argi eta garbi onartzen dute erabiltzen dutela. Adituen arabera, dei bat jasotzen denean izaten da arriskurik handiena. Soinuak sortzen duen ustekabearen ondorioz, gidariaren eta garunaren bihotz-erritmoa azkartu egiten da; une horretatik aurrera, arreta elkarrizketaren garapenaren eta trafikoaren inguruabarren artean banatu behar du.\nTrafiko Zuzendaritza Nagusiak gidarien ohiturei eta portaerei buruz egin berri duen inkesta batetik (2005eko abendua) datu hauek atera dira:\n% 85,1ek dio ez duela inoiz hitz egiten mugikorretik gidatzen duenean. Noizbait, %14,4k aitortzen dute askotan hitz egiten dutela mugikorrez, batez ere gizonek, gazteek, goi-mailako estatus-taldeek eta beren kontura lan egiten dutenek.\nDGTren aurreko beste azterketa baten arabera, gidarien %30ek baino gehiagok aitortzen zuen hori. Eta hamarretik seitan, eskuz erabiltzen zen tresna, arriskutsuena. % 14 besterik ez zen “eskuak libre”.\nHorregatik guztiagatik, DGTk hau gomendatzen du:\nGidatzen ari zarela mugikorrak esku librerik gabe deskonektatzea. Seguruena da. Ezer ez da hain premiazkoa izan behar istripu bat izateko arriskua konpentsatzea, dei bat sartzean entzuteak ere ezustekoa eman baitezake.\nEsku libreko telefonoen arriskuak kontuan hartzea. Onartzen diren bakarrak dira, eta besteek baino arrisku gutxiago dute, nahiz eta gainerako arrisku-efektuak ez murriztu: distrakzioa, ikusten ez diren seinaleak, erreakzio-denbora handiagoa… Elkarrizketak bi minutu baino gehiago irauten badu, gidariak arreta errepidetik urrundu eta deian jartzen du. Gainera, berri txarrak iristen bazaizkio, arreta faltari tentsio handia gehituko zaio.\nistripuak movil-eu telefono mugikorra


Musikaz jantzi dute Errobi ertza | Euskal Herria | Berria\nNoiz sortua: 2015-06-21 07:31:00\nBelaskainen egin dute ekitaldia. Hezkuntzan edo laborantzan egin bezala, "nehoren baimenik goaitatu gabe" erabakitzera deitu dute.\n"Ez dira aski aldarrikapenak, gure baitan sinetsi behar dugu", adierazi dute Iban Thikoipe eta Ihintza Ostolaza Gure Esku Dago-ko kideek Baionako Christian Belaskain kirol zelaian eginiko ekitaldi nagusian. Oihal katearekin Errobi gaineko hiru zubiak bete ondotik bildu dira bertan Zuberoa, Lapurdi eta Baxenabarreko mila herritar inguru. Oihalekin hautetsontzi erraldoi bat irudikatu dute han, kantu eta bertso artean. Harresietatik bi pertsonak beren burua zintzilikatu dute gero, eta banderola bat hedatu dute "Eskubidea dugulako, erabakitzera goaz" lelopean.\n"Zazpiak oihal batetik" kantatzen ari dira orain @berria @GureEskuDago #biharerabakia #Baiona pic.twitter.com/O6BUaefbrL\n— Maddi Ane (@mtxoperena) June 21, 2015\n"Nola erabakiko dute zer garen, ez badigute galdetzen zer izan nahi dugun?" galdera bota du bozgorailuetatik Thikoipek. Haren hitzetan, herritarrek erabaki behar dute "zein herri eta lurraldetan bizi" nahi duten, baita inguruko herrialdeekin zein harreman izan nahi duten ere. Jean Rene Etxegarai Baionako auzapezak ere parte hartu du Baionako ekitaldian, eta Ipar Euskal Herriko lurralde egituraketa izan du hizpide —hautetsien kontseiluko lehendakaria bera da gaur egun—.\nErabakitzeko eskubidearen aldeko Baionako festa 10:30ean hasi da, herriko etxearen aitzinean. Hasieran motel hasi arren, pixkanaka hasi da jendea hurbiltzen udaletxe aitzineko plazara, eta herri kirolak, oihal tindaketak eta dantzak egin dituzte, bertzeak bertze. Kamiseta laranjak ere saldu dituzte bertan, eta 11:00ak aldera abiatu dira Belaskain zelaira, Errobi ertzetik.\nBaionan musikaren eguna da gaur, egun garrantzitsua herriarentzat, eta horregatik egin dituzte goizean Gure Esku Dago-ko ekitaldiak. Belaskain errugbi zelaikoa bukatutakoan, hain zuzen, parte hartzaileei eskerrak eman eta bestarekin segitzeko proposamena luzatu dute antolatzaileek. Patxa plazan, erraterako, pintxoak eta kontzertuak eskaintzen ari dira orain Baionako Gazte Asanbladako kideen laguntzarekin. Herriko bertze plaza ugaritan ere musika eskaintza zabala prestatu dute.


BAT 102 - 2017 (1) IX. HAUSNARTU - Euskal Soziolinguistika Sariak | Soziolinguistika Klusterra\nAtarikoa » Proiektuak » EZAGUTZAREN KUDEAKETA » BAT Soziolinguistika Aldizkaria » Azken zenbakiak » BAT 102 - 2017 (1) IX. HAUSNARTU - Euskal Soziolinguistika Sariak\nBAT 102 - 2017 (1) IX. HAUSNARTU - Euskal Soziolinguistika Sariak\nIX. HAUSNARTU Euskal Soziolinguistika Sariak\nBAT 102 2017 (1)\nMIGRATZAILEEN HARRERA, GUTXIAGOTUTAKO HIZKUNTZEN TESTUINGURUAN. Administrazioz kanpoko harrera-eragileak eta hizkuntzen trataera, euskararen eremu geolinguistikoan\nLaburpena: Gure lanaren testuinguruan zeharkakoak diren bi elementu uztartzen dira: gutxiagotutako hizkuntzen kudeaketa eta kultura-aniztasunaren kudeaketa.\nMigratzaileek, helmugara iristean, maila bateko zein besteko harrera funtzioa egiten duten eragileekin egiten ohi dute topo. Horiengandik jasotako informazioek zein jarrerek migratzaileen lehenengo urratsetan eragina izaten ahal dute, baita ondorengo bidea baldintzatu ere. Gutxiagotutako hizkuntzen kasuan, garrantzi berezia hartzen du elementu horien kudeaketak.\nIkerketa honetan euskararen eremu geolinguistikora etorritako migratzaileek jasotzen dutena aztertu dugu, hizkuntzen trataeren inguruan. Hain zuzen ere eragile sozialek transmititzen dizkieten informazioa, irizpideak eta jarrerak, euskararen inguruan zein migratzaileen hizkuntzen inguruan.\nHitz gakoak: Soziolinguistika, Gutxiengo linguistikoak, Hizkuntza-politika, Kultura-aniztasuna, Kultur integrazioa.\nMihigintza ehuntzen Basaurin. Euskarabila elkartearen gaineko azterketa\nLaburpena: Mila aldiz goraipatu egin dugu euskararen biziberritzean aktibismoak (edo militantziak) izan duen eta duen papera. Hala ere, oso azterketa gutxi egin dira aktibismo horri buruz. Are gutxiago, aktibismo horretan parte hartzen dutenei, inoiz parte hartu dutenei eta parte hartu ez dutenei galdetuta. Lan honek Basauriko Euskarabila euskara elkartearen inguruan garatutako aktibismoa eta diskurtsoak aztertu nahi izan ditu, hainbat gairi oratuta (komunitategintza, administrazioarekin izandako harremanak, elkartearen barne-bizitza, elkartearen irudia, …). Eta, gainera, diskurtsoak aztertzeaz gain, aurrera begirako proposamen, praktika eta jardun batzuk ere proposatu egin ditut.\nBasaurira egokitutako azterketa izan den arren, nire ustez, hainbat ondorio eta proposamen, egokitzapenak egokitzapen, haren tankera beste euskara elkarte batzuentzako ere baliagarriak edo, gutxienez, inspiratzeko moduak izan daitezke.\nHitz gakoak: Parte hartzea, Basauri, Euskarabila, aktibismoa, diskurtsoak.\nEuskara, galiziera erta irlanderaren hiztun berrien hizkuntza-identitatea\nLaburpena: Hiztun berriek osatzen duten komunitatearen garrantzia dela eta, lan honetan euskara, galiziera eta irlandera ikasi duten hiztunak alderatu dira euren hizkuntza-identitatea zertan ezberdintzen den eta zertan berdina den jakiteko. Horretarako, euskara, irlandera eta galiziera ikasi dituzten hiztunak sailkatzeko hiru perfil bereizi dira hizkuntza-identitatearen arabera: ‘ez naiz hiztun zaharra’, ‘hiztun berria naiz’ eta ‘Ez hiztun berri, ez zahar, hiztuna besterik gabe’.\nHitz gakoak: Hizkuntza-identitate, hiztun, hiztun berri, hiztun zahar, hizkuntza gutxitu\nHurbilketa aragoieraren egoerara Lehen Hezkuntzan eta HaurHezkuntzan 20 urtez irakatsi ostean. Familien jarrerak\nLaburpena: Bi hamarkada izango dira 2017an aragoiera Huescako probintziako hainbat eskola «pilotu»tan borondatezko irakasgai gisa ezarri zenetik. Urteak igaro ahala eta legediak bidea eman ahal izan duen heinean, arriskuan dagoen hizkuntza hori hezkuntza arloan garatzeko egitasmoek eboluzio xumea ageri dutela diote datu kuantitatiboek. Gainera, gutxi dira aragoierak eskolan dituen emaitzei, egoerari, eta etorkizun-perspektibei buruzko datu zientifikoak. Egoera honen hurbilketa eskaintze aldera, kasu aniztun ikerketa bat egin genuen metodologia kualitatiboa erabiliz. Ikerketaren giltzarria honako hau da: gaur egun aragoiera irakasten duten 26 eskoletako hezkuntza-komunitatearen jarrera linguistikoen analisia. Familiei dagokienez, datuek erakusten dute gehiengoaren jarrerek aragoieraren balorazio positiborako joera dutela; baina irakaskuntza-tresna gisa erabiltzearen aurkako zenbait jarrera dituzte, eta, hizkuntza-ikaskuntzaren ideologia instrumentalari jarraiki, nahiago dute horretarako atzerriko hizkuntza handiak erabiltzea.\nHitz gakoak: Aragoiera, hizkuntza jarrerak, hizkuntza gutxitua, hizkuntza-heriotza\n‹ BAT 103 - 2017 (2) Euskaltzaleen Topaldia. Euskaraeren herria, zubiak eta palankak gora BAT 101 - 2016 (4) Unibertsitatearen erantzukizuna ›


Geldialdia egiteko gune berria : Bidasoko Hitza\nGeldialdia egiteko gune berria\nEusko Jaurlaritzak urrian migratzaileentzako zentro berri bat zabalduko du Irunen. Plaza gehiago izan arren, arazoak "berdin" jarraituko duela salatu du Harrera Sareak.\nBelaskoenea auzoan aurki daiteke zentro berria.\nAzken urtebetean milaka eta milaka migratzaile iritsi da Euskal Herrira. Horietako asko Europa iparralderako bidean sartu dira Gipuzkoan, eta gehienek Irunen egin dute geldialditxoa. Azken hilabeteetako fluxuaren igoerarekin, migratzaileek zenbait aterpetxe eskuragarri izan dituzte hirian. Bada, urritik aurrera, migratzaileentzako beste zentro bat izango du Irunek, eta, Gurutze Gorriko arduradunek zehaztu dutenez, “orain artekoak baino handiagoa eta erosoagoa”.\nEusko Jaurlaritzaren ekimenez zabalduko dute zentro berri hori. Joan den astean jakinarazi zuten albistea, zenbait ordezkarik gunera bertara egindako bisita bat probestuz. Gurutze Gorriak kudeatuko du zentro berria, eta ehun plaza eskainiko ditu orotara. Azken hilabeteotan Irungo Martindozeneko aterpetxean egin dute lo migratzaile horietako askok; hirurogei plaza izan dituzte eskura bertan.\nGurutze Gorriko Babes eta Arreta programen arduradun Nahia Diez de Corcuerak eman ditu zentro berriaren xehetasunak. Egungo aterpetxea udalak kudeatzen duenez, eta bereziki hiriko gazteei begirako jarduerak eskaintzeko gunea denez, “bestelako funtzioak berreskuratzeko apustua” egin du Eusko Jaurlaritzak. Fluxua iazkoa baino handiagoa izan zitekeela pentsatuta erabaki dute plaza kopurua handitzea. “Gorako joera nabaritu dugu hemen, Euskadira iristen diren migratzaile gehienek Irungo baliabideak erabiltzen dituztelako”.\nGune berria prestatzeko egokitu egin dute Belaskoenea auzoko auto kontzesionario zahar bat. Azken hilabetean obra ugari egin dituzte bertan, etorkizuneko harreraguneari itxura berria emateko asmoz. Komunak, dutxak, emakumezkoen eta gizonezkoen eremuak, soinean daramatena gordetzeko aretoa, aisialdi eremua… Prest dute ia dena, eta oheak eta altzariak eramatea soilik falta zaiela zehaztu du Diezek. Martindozenea aterpetxetik zazpiehun bat metrora dago zentro berria. “Espazio handia da, Martindozenea baino erosoagoa”.\nAzken urtebetean egungo aterpetxean eskaini duten bezala, eguneko zein gaueko zentroa izango da Belaskoenea auzoko gunea. “Erosotasun guztiak eskaini nahi dizkiegu hona iristen direnei; hala nola atseden hartzeko, sakelakoak kargatzeko eta bestelako jarduerak egiteko aukera izan dezaten bertan”. Ia ehun boluntario ariko dira aterpetxean. “Egun, laurogei inguru aritzen gara Irungo zentroan; kide guztiok proiektu honetan bakarrik ari gara lanean”. Urrian zentro berriaren ateak zabaldu bezain laster, Martindozeneko aterpetxea betiko itxiko dute migratzaileen harrera gune bezala.\nAzken hilabeteetako egunerokoa aztertuta, irundarren babesa eskertu nahi izan dute Gurutze Gorriko boluntarioek: “Eta herritarrek orain arte eman diguten babes hori guztia mantendu egingo dela uste dugu. Migratzaileen arreta da garrantzitsuena; berdin dio arreta hori non ematen den. Ahalik eta gizatasunik handienarekin erantzun behar diogu egoerari”.\nErabakiarekin oso pozik daude Gurutze Gorriko kideak, baina ez, ordea, Irungo Harrera Sareko kideak. Batetik, Irungo Udaletik eta Eusko Jaurlaritzatik deirik jaso ez izana salatu dute. “Inork ez digu abisatu; guri Ahal Dugu-ko zinegotzi baten bitartez iritsi zaigu albistea”, azaldu du Ruth Lopezek, sareko kideak. Bestetik, zalantzan jarri dute zentroaren eraginkortasuna, eta egoera iraultzeko ez dela “benetako tresna” salatu dute. Orain arte Martindozenean gertatzen den bezala, zentro berrian ere hirira iristen diren migratzaile guztien beharrek “kolokan” jarraituko dutela azaldu dute. “Arazoa berbera izango da aurrerantzean ere. Joan den neguan ez ziren betetzen Martindozeneako hirurogei plaza horiek, eta, ondorioz, aurrerantzean ere ez dira beteko gune berri horretako ehun plazak”.\nLopezen arabera, gunean lo egiteko jartzen dituzten baldintzen ondorioa da hainbeste ohe hutsik geratzea. Azken hilabeteotan erakundeek migratzaileei jarritako baldintzak “gogorregiak” izan direla salatu dute, behin eta berriro, sareko kideek, eta erakundeen jarrera aurrerantzean ere “berbera” izango dela azpimarratu dute. Hala, eskatutako baldintza guztiak betez gero, gehienez bost eguneko egonaldia egin dezakete hirira iritsitakoek. “Penintsulatik sartzeagatik kanporatzeko agindurik ez badago, migratzaile hori ez dute onartuko Irungo zentroan”, azaldu du sareko kideak.\nGauzak horrela, gazte askok egunak eta gauak kalean igaro behar izaten dituztela azaldu dute, haserre, eta urritik aurrera ere egoera berbera izango dela zehaztu dute: “Zer dago horren guztiaren atzean, batzuk soilik onartu ahal izateko? Ez dugu ezertxo ere ulertzen”. Irungo Harrera Sareko kideek, hamaikagarrenez, eskaera argia egin diete egungo errealitatearekin zerikusia daukaten erakunde guztiei: inor kalean gera ez dadin bertan lo egiteko baldintzak leuntzea. “Europako edozein herrialdetatik nahiz Espainiako hegoaldetik iritsita ere, denei lo egiteko eskubidea bermatzea exijitzen dugu”.


Siriako kurduen Kobane hiriak gaur goizerako espero ditu pexmergak | Mundua | Berria\nSiriako kurduen Kobane hiriak gaur goizerako espero ditu pexmergak\nIrakeko kurduen indarrek 150 kide bidali dituzte Turkiatik, eta arma astunekin YPG miliziak babestuko dituzte Estatu Islamikoaren aurka.\nTurkiako Atzerri ministroa: «Nahi dutenean igaro daitezke»\nLeherketa bat Siriako kurduen Kobane hirian, atzo, Turkiaren menpeko Kurdistandik ikusita. ERDEM SAHIN / EFE\nIraken barneko Kurdistango Eskualde Autonomoko pexmerga indarrak gaur goizerako espero dituzte Siriako kurduen Kobane hirian. Rudaw kazetak jakinarazi duenez, 150 pexmerga ailegatuko dira; batzuk hegazkinez joan dira Turkiara, eta bertzeak errepidetik, materiala garraiatzeko. Material horretan dago, hain zuzen, Kobane defendatzen duten YPG Herriaren Babeserako Unitateen itxaropena: arma astunak. EI Estatu Islamikoaren setioak 44 egun bete ditu, eta YPGek salatu dituzten desabantailetako bat izan da islamistek tankeak eta armak astunak dituztela eta miliziano kurduek, berriz, soilik arma arinak.\nSayid Qader Pexmergen ministroak Rudaw-i azaldu dionez, Irakeko kurduen indarrek bere agindupean jardungo dute, eta haien egitekoa izanen da YPGei babesa ematea artilleriarekin. Qaderrek erran du pexmergen hedatzea koordinatu dutela Turkiarekin, Kobaneko defentsaren arduradunekin eta AEBekin.\nTurkiaren eta Siriako kurduen ordezkarien artean, ordea, harremana txarra da. EIk hiru aldetatik inguratuta dauka Kobane, eta Turkiak blokeatuta eduki du laugarren aldea, Kurdistan bitan banatzen duen mugarena. Siriako kurduen alderdi nagusia (PYD Batasun Demokratikoaren Alderdia) PKK Kurdistango Langileen Alderdiaren aliatua da, eta, horregatik, Ankarak blokeatu egin du iparraldeko kurduek Kobaneri eman nahi zioten laguntza. Pexmergena, ordea, onartu du, Iraken barneko Kurdistango Eskualde Autonomoarekin harreman ona duelako, bertzeak bertze. Hala ere, horrek ere eztabaida gogorrak sortu ditu.\nRecep Tayyip Erdogan Turkiako presidenteak duela egun batzuk erran zuen PYDek ez zuela nahi pexmergak Kobanera joatea. «PYDek uste du bere asmoak zapuztuko direla pexmergak etortzen badira». Kurdistango alderdien bi ildo nagusien arteko lehia ideologikoaz ari zen Erdogan, PKKren (ezkerrekoak) eta Irakeko Kurdistanen agintea daukan KDP Kurdistango Alderdi Demokratikoaren (eskuinekoa) artekoaz. Saleh Muslim PYDeko kopresidenteak biharamunean erantzun zion CNNTurk katean, eta kurduen batasuna goraipatu zuen. «Hark [Erdoganek] agindu behar al du dena? YPGek eta pexmergek akordio bat egin zuten, eta lehen fasean 150-200 pexmerga bidaliko dituzte». Mevlut Çavusoglu Turkiako Atzerri ministroak giroa baretu nahi izan zuen atzo, eta pexmergei igarotzen utziko dietela baieztatu zuen. «Ez dago arazo politikorik. Pasatzeko ez dute arazorik izanen. Nahi dutenean igaro daitezke».\nDamasko, pexmergen alde\nPexmergena ez da eztabaida iturri bakarra. Çavusogluk atzo ere erran zuen PYDek akordio bat egin duela FSA Siriako Armada Askearekin, talde horrek ere borrokalariak bidal ditzan Kobanera. Erdoganek lehenbiziko aldiz joan den astean erran zuen FSAko kideak Kobanera igaroko zirela, eta gaineratu zuen nahiago zuela haiek igarotzea pexmergak baino. Bassem Hayi Mustafa FSAko kideak Espainiako Efe agentziari atzo adierazi zion ehunka kide prest daudela Turkiatik Kobanera pasatzeko, eta erran zuen espero dutela AEBek zuzendutako nazioarteko koalizioak armak ematea. PYDek ez du berretsi FSAren parte hartzea, eta Muslimek Erdogani erantzun zion Siriako matxinoek hobe luketela Kobanera joan beharrean bertze fronte bat irekitzea EIren aurka.\nFSAk helburutzat du Siriako presidente Baxar al-Assad boteretik kentzea. Damaskok egunotan adierazpenak egin ditu Kobaneri buruz. Lehenik, Turkiari erran zion soldaduak bidaliz gero erasotzat hartuko zuela; ondoren, erran zuen YPGei laguntza militarra eman ziela; eta atzo, Ali Haidar Adiskidetzerako ministroak oniritzia eman zion pexmergen hedapenari —«mugimendu patriotiko» deitu zion—.\nEIren erasoaldien eraginez areagotu egin da Siriatik alde egin duten herritarren kopurua. Inguruko herrialdeetara ihes egin dute gehienek. Berrogei herrialde inguruk konferentzia bat egin zuten atzo Berlinen, gaia aztertzeko. Errefuxiatu gehien daukaten herrialdeek finantzaketa eskatu zioten nazioarteari. «Libano gainezka egiten ari da 1,5 milioi errefuxiaturekin», azaldu zuen Gebran Bassil Atzerri ministroak. 4,5 milioi biztanle dauzka Libanok. Turkiak ere errefuxiatuen kopuru bertsua hartzen du. AEBen koalizioarekin bat egiteko exijentzien artean paratu du Siriako mugan «babes eremu bat» sortzea errefuxiatu horiek kokatzeko. Ordezkari kurdu batzuen ustez, Turkiak demografia aldatu nahi du, arabiarrak kurduen eremuetan kokatuta. Konferentzia Angela Merkel Alemaniako kantzillerrak babestu du. Ez da egon eragin handiko agintari anitz, ordea. Alemaniak 500 milioi euroko laguntza aurkeztu die Siria ondoko herrialdeei, hiru urterako.\nLibanon «iraultza sunita» babestea baztertu du Haririk


Ingurugiro boluntarioen sarea - Sagarrak - Talde Ekologista\nDuela lau urte gure boluntarioen lana sendotu genuen: «Ingurumena Leheneratzeko Sagarrak Boluntarioen Sarea» sortu genuen, herritarrek aktiboki parte hartu zezaten ingurumena hobetzeko eta natura-baliabideak zaintzeko lanetan.\nOrdutik hona, Malmasin mendian zenbait lurzati basoberritzeko kanpainak egin ditugu: bertoko arbolak landatu ditugu eta higatutako lurrak berreskuratu ditugu. Landatutako arbolatxoak egokiro ari dira hazten.\nProiektua oso garrantzitsua izan da, eta oso emaitza onak jaso ditugu. Hori dela eta, joan den urtean Sarea ondoko udalerrietara zabaldu genuen, gero eta gehiago izan gaitezen kontzientzia hartzen goazenok, geure ardura horiei irtenbidea bilatzen diogunok eta elkarlanean aritzen garenok, gure natura-ondarea leheneratu arte.\nHorrela, bada, Etxebarriko, Galdakaoko eta Arrigorriagako boluntarioak elkartu zaizkigu proiektu honetan. Gaur egun, haiekin batera hasitako basoberritzea finkatzeko eta zeregin horretan aurrera egiteko ari gara lanean.\nJarraian, Sarea beste udalerri batzuetara zabaltzeko programari buruzko memoria labur bat, eta 2007an zehar aurrera eramandako ekintzak jasotzen dituzten buletinak.\nEa gustuko dituzuen, eta gurekin aritzera animatzen zareten!\nBaso berriak buletina\nBoluntarioen Sarea triptikoa\nBoluntarioen Sarea Memoria


Hasiera Denda XANPUA ILEAK HAUSKORRAK Aloe Vera-ren 100 ml.\nCategories: ALOE VERAZKO, ILERAKO TRATAMENDUA, Xanpua.\nIle ahulentzako, indartu eta suspertu egiten du.\nXANPUA ILEAK HAUSKORRAK Aloe Vera-ren 100 ml. quantity\nAloe Verazko Lixoné Xanpua ile ahulentzako ezin hobea da. Kaktusaren orrien pulpatik lortzen den Aloe-Verazko Gelak propietate hidratatzaile eta babesleak ditu. Gainera gure Aloe Vera ACTIValoa zigiluarekin bermaturik dago bere tratamendu prozesuarengatik.\nZigilua daramaten gure produktu guztiek purutasunaren estadarrak bete eta fabrikazio prozesuan jarduera biologikoaren erretentzioa bermatzen dutela ziurtatzeko modua da. Aloe Veraren orriek jaso eta seigarren ordutik aurrera jarduera biologikoaren galerak azaltzen dituzte. Giro-tenperaturan, jarduera biologikoaren alderik handiena, 24 orduren ostean guztiz galtzen da. ACTIVEaloe markak arazo hau gainditu du, uztan biltzearekin batera, jarraian prozesatze-fabrikara garraiatzen bait da, patentatutako egonkortze-sistemarekin batera, Active Aloe-aren erabateko jarduera biologikoa ziurtatuz.\nModu honetan, gure produktuek Active Aloe zigilua azaltzen dutenean entzima eta egonkortzaileekin trataturiko beste edozein gelekiko zelula-hazkunde bikoitza eta berezko gelak baino ia %30a gehiago azaltzen dutela jakin ahal izango dugu.\nGURE XANPU GUZTIEK oinarri garbigarri leun bat erabiltzen dute ileak modu naturalean bere osasuna eta oreka berreskura dezan. Ohiko xanpuetan present dauden silikona eta bestelako petrolioaren deribaturik (parafina) ez dituztenez, agian ilea orraztea zailagoa suerta daiteke. Horregatik gomendatzen da, erabateko ile-tratamendu batetarako, ilea garbitu ondoren eta heze dagoenean, Karite eta Mahatsondo GorrikoMASKARAemateailea lehoredo tindaturik dutenentzako,edo Oliba eta KamamilazkoMASKARAematea ilea ahul edo normala dutenentzako.


Iraileko 'Arabatik programa vitala' Bastidan eta Berantevillan hasiko da, igandean | El Correo\nZurekinIraileko 'Arabatik programa vitala' Bastidan eta Berantevillan hasiko da, igandean\nIraileko 'Arabatik programa vitala' Bastidan eta Berantevillan hasiko da, igandean\nBastidan, Enol abesbatza arituko da, eta Berantevillan, Arabako Abesbatza Sinfonikoa\nPAUL PICADO Miércoles, 28 agosto 2019, 21:04\nIraileko 'Arabatik programa vitala' hastear da, izan ere, igandean abian jarriko da. Horrela, bi kontzertu izango dira: alde batetik, Enol abesbatza, Bastidako Andre mariaren Jasokundearen elizan arituko dena, eta bestetik, Arabako Abesbatza Sinfonikoa, Berantevillako elizan izango dena. Bastidako kontzertua 12:45ean hasiko da, eta Berantevillakoa, 12:30ean.\n'Arabatik programa vitalak' hamar urte baino gehiago ditu dagoeneko, eta kultura Arabako bazter guztietara eramaten du. Bestea beste musika-taldeen kontzertuak, abesbatzen errezitaldiak eta dantza eta ballet erakustaldiak antolatzen dira. Programaren helburuetako bat, bertako taldeak jendaurrean aurkeztea ere bada.\nEsan bezala, Bastidan, Enol abesbatza izango dugu, 1988. urtean sortu zena. Sortu zenetik hainbat kontzertu eman ditu bai Euskadin, bai Euskaditik kanpo. Covadongan eman zuen hain zuzen ere hemendik kanpoko lehen kontzertua, eta horren ondoren, Zaragozan, Tarazonan eta Zamoran ere aritu zen. 2013. urtean, hogeita bosgarren urteurrena ospatzeko, Austriara joan zen Salzburgoko Abesbatzen Jaialdian parte hartzeko. Bestalde, hogeita hamargarren urteurrenean, Valladolidera joan zen, hango abesbatzarekin kontzertu trukea egiteko. Guztira 37 lagun dira, eta euskaraz, gaztelaniaz, bablez eta galegoz abesten dute.\nBerantevillan arituko den Arabako Abesbatza Sinfonikoari dagokionez, 2011. urtean sortzen hasi zen, Gasteizko Jesus Guridi Kontserbatorioan irakasle gisa aritzen zen Luis García Beltrán de Guevarak eta Nagore Alanguak, 2016. urtera arte abesbatzako zuzendaria izan zenak, bultzatuta. Oraindik ez dute programa sinfoniko osorik, beraz, bere helburua, programa sinfoniko erakargarria aurkezteaz gain, ahalik eta lekurik gehienetan aurkeztea ere bada. Guztira ia 80 abeslari dira, Arabako eta mugako herrietako beste abesbatza batzuetatik etorritakoak.\nErabilera bakarreko plastikoak deuseztatu nahi dituzte Everesten Hodei Magoaren emanaldia, igandean, Bernedon


Baietz erantzun dio Diezek Elorrietari? | Gazteluko Plazatik\nHasiera » Ekonomia » Baietz erantzun dio Diezek Elorrietari?\nAtalak: Ekonomia, Politika\nJoxe Elorrietak eta Rafa Diezek ELAren eta LABen ekintza batasuna gidatu zuten 90eko hamarkadan. Lehenak ekintza batasun horretara itzultzea ezinbestekotzat jo du Una mirada sindical contracorriente liburuan. El Duesoko espetxean preso dagoen Rafa Diez LABeko idazkari nagusi ohiak Gara-n idatzitako artikuluan bat egiten du sindikatu abertzaleen ekintza batasunaren ideiarekin. Diezek Joxe Elorrietaren liburua interesgarritzat jo du eta bertan egiten diren hainbat proposamen aztertzen ditu.\nElorrietak liburuan dio EAJk ez duela interesik burujabetza prozesua bultzatzeko eta, beraz, ezker abertzalea ere ez litzatekeela horretan tematu beharko. Rafa Diezek, ordea, ez du ezker abertzalea horretan tematua ikusten eta gogorarazi dio Diezi “ELAk ere deitu ohi duela abertzaleen arteko gutxieneko akordiora”.\nDiezen esanetan, azken urteak oso nahasgarriak izan dira eta orain egoera apur bat egonkortua dagoenean, irmotasunez egin behar da ofentsiba soziala “erraztuko duten ikuspegi taktiko-estrategikoak izango dituzten proposamenak eta aliantzak sortzearen alde”. Diezek argi du “ezkerrekoa eta soberanista den espazio indartsu eta estrategikorik gabe ez dugula EAJ baldintzatuko bere aldebikotasunean”.\n“Ez dago burujabetza prozesurik neoliberalismotik”, sindikalista presoa eta Elorrieta ados dira horretan. Sindikatu abertzaleen ekintza batasunaren alde egiten du Diezek eta horrek sindikalgintza abertzalea, beste erakunde eta alderdi batzuekin partekatutako abanguardia pluralera eraman beharko luke. “Eta horretan ELAk bere inplikazio maila eta eredua definitu behar ditu, Elorrietak ‘bloke soberanista’ deitzen duen horretan”. Diezek izena ere jarri die balizko elkargune horiei: “Beraz, Koordinakunde edo Mahai Sindikal Abertzaleaz hitz egin behar da? Euskal Estatua defenditzen dugunon arteko Kontseilu Ekonomiko Sozialaz…?”.\nAurrera begirako lana eta helburuak argiak direla dio Diezek eta orain analisirako, harremanetan enpatia garatzeko eta anbiziorako ordua dela dio, “ebaluazio partekaturako edukiak, epeak eta tresna desberdinak zehazteko unea”.\nLABek maiatzean du bere kongresua eta ELAk ekainean, eta bietan garrantzia izango du elkarren arteko harremanak. Batez ere negoziazio kolektiboa eta sindikatuen autonomiaren gaiak tartean, azken urteetako harremanak ez dira errazak esan bi sindikatuen artean.